Transcript vum Pressebriefing: Den Energie- a Klimaplang (PNEC) (17.04.2023)

# Intervenanten

* Xavier Bettel, Premier- a Staatsminister
* Claude Turmes, Minister fir Energie, Minister fir Landesplanung
* Franz Fayot, Wirtschaftsminister
* Joëlle Welfring, Ministesch fir Ëmwelt, Klima an nohalteg Entwécklung
* Tom Haas, STATEC
* Journalisten

Sproochen

* Lëtzebuergesch, Franséisch

# Transcript

[Xavier Bettel]

Voilà. Iech Alleguerten e schéine gudde Mëtteg.

Dir gesitt: et ass net 1 Minister, et ass net 2 Ministeren, et sinn net 3 Ministeren, mee 4 Regierungsmemberen, déi virun Iech stinn, fir Iech den Avant-projet vum aktualiséierten nationalen Energie- a Klimaplang och hei ze presentéieren, dee vum Regierungsrot och schonn ugeholl ginn ass.

De sougenannte PNEC, sou wéi e genannt gëtt, ass d'Basis vun der Lëtzebuerger Energie- a Klimapolitik, deen en och duerstellt.

D'Regierung beschreift an dësem Plang wéi Lëtzebuerg bis 2030 och seng Klimaziler erreeche wäert.

Ech wëll just hei nach eng Kéier drun erënneren, dass et sech heibäi ëm een europäeschen Exercice handelt, d.h. et ass och eng Obligatioun. Mir hunn eis och Ziler ginn um europäeschen Niveau, déi och all EU-Land och z'erfëllen huet, mat präzisen och wëssenschaftlechen Ufuerderungen an och zäitlech Contrainten, déi och virgesi sinn an deem europäeschen Zil, deen do ass.

D.h. all Land huet och Obligatiounen an Dir kënnt Iech virstellen, dass et fir eis och ganz, ganz wichteg ass, dass mir als "Membre Fondateur" an och eng Regierung, déi sech och bewosst ass iwwert déi Klimakris, wichteg ass, dass mer och eis Obligatiounen erfëllen.

An d'Ëmweltministesch an och den Energieminister wäerten duerno am Detail méi op de Contenu och vum PNEC kënnen agoen an de Wirtschaftsminister huet och duerno déi besonnesch Roll am Fong vun der Wirtschaft an der Energie- an och an der Klimapolitik, wäert hien och ervirsträichen.

Do virdru wëll ech Iech awer nach e puer allgemeng Informatiounen iwwert d'Aart a Weis, wéi d'Regierung dësen Update, wann een dat ka soen, vun deem PNEC och ugaangen ass.

Virun annerhallwem Joer, et kann deen een oder aneren sech villäicht erënneren, dass ech a menger Ried zum "État de la nation" d'Schafe vun engem Klimabiergerrot och annoncéiert hat. Dëse Klimabiergerrot huet iwwert de Summer, d'lescht Joer, seng Aarbechten och ofgeschloss an am September seng Recommandatiounen och der Delegatioun vun der Regierung presentéiert. Et sinn 100 Biergerinnen an 100 Bierger, déi representativ fir ons Gesellschaft och zu Lëtzebuerg selektionéiert goufen an déi hunn sech am Fong wärend ganz vill Méint och Zäit geholl fir sech iwwer de Sujet vum Klimaschutz och ze beschäftegen.

Se hu sech mat Experten an och mat Acteuren aus ganz ënnerschiddlechen Beräicher och ausgetosch an si hunn ënnerteneen Deels kontrovers diskutéiert an zesummen och Iddien ausgeschafft.

An ech wëll och hei drun erënneren, dass ausser den 1. Kick, wou mer annoncéiert hunn, dass et géif lassgoen, kee Politiker sech agemëscht huet an hiren Diskussiounen.

Si haten eng eegen Dynamik - déi Experten - an dat ass d'Resultat wat mer eben och presentéieren kënnen.

Et sinn 142 eenzel Mesuren, déi fir e méi ambitiéist Klimazil zu Lëtzebuerg.

Dat ass d'Resultat, dat sech weise léist.

Esou vu Qualitéit, esou wéi och vu Quantitéit, mee virun allem de Courage an d'Determinatioun - ech schwätzen nach ëmmer vun deem Klimabiergerrot - déi am Fong déi Biergerinnen a Bierger och hunn, hunn ons alleguerten och impressionéiert.

Si hu mat hirer Aarbecht och androcksvoll bewisen, wat een am Fong vun enger Consultatioun, dat nennt een "populaire", mee eng Consultatioun vun de Bierger am Fong och erhoffe konnt an si hunn bewisen, dass een zesummen un engem Strang zéie muss an dass mer och als Gesellschaft mussen zesumme stoe wa mir déi enorm Erausfuerderungen och, déi de Klimawandel mat sech bréngen, wëllen zesummen och ugoen.

An et ass dat wat mir och gesot hunn: et soll net en Exercice sinn, dee vun Top-Down soll kommen, mee et soll och Eppes sinn, wat vun Ënnen eben erop komm ass.

Den Erfolleg vun der Biergerbedeelegung hänkt awer net eleng vun der Qualitéit vun de Recommandatiounen of, mee och virun allem wéi Eescht d'Politik dës Recommandatiounen och hëlt a wéi vill Iddien och vun de Bierger an d'Realitéit och ëmgesat ginn.

Mir wëssen dass mer net déi grouss Experienz hunn an deem doten Exercice a mir dierfen och d'Bierger net froen no hirer Meenung an da soen "et ass eis awer egal wat Dir sot". Nee, dat soll een och seriö huelen.

An ech sinn houfreg Iech haut matdeelen ze kënnen, datt d'Aarbechten och vun deem Klimabiergerrot een Impakt op d'Klimapolitik zu Lëtzebuerg och wäert hunn. Et ass een inter-ministeriellen Aarbechtsgrupp, deen och déi proposéiert Mesurë vun de Bierger och analyséiert. Fir d'Éischt gouf gekuckt, ob d'Mesuren an de Kader vum Energie- a Klimaplang och passen.

Dat war déi 1. Prämiss. De PNEC ass nämlech e ganzt technescht Dokument och mat präzisen europäesche Virgaben an de Klimabiergerrot huet esou gutt a vill geschafft, datt eng ganz Rei vun hire Recommandatiounen iwwer de Kader och vum PNEC och eraus gaange sinn.

Dat ass bei 71 Mesuren de Fall gewiescht. Dës Iddie sinn awer net verluer gaangen - ganz am Géigendeel - fir ze soen "dat do huet näischt domat ze dinn, domadder wëlle mir näischt maachen".

Si wäerten och an aner Regierungspoliticken a Form vun offizielle Pläng, Strategien, Reglementer an och Gesetzer afléissen, wéi z.B. am Beräich vum Offall an nohalteger Entwécklung an Naturschutz an et sinn och schonn eng Rëtsch vun Mesuren, déi mer selwer och geholl hunn, déi vun hinne proposéiert gi sinn, déi och déi lescht Zäit och da schonn direkt de Wee fonnt hunn.

D.h. 71 Propositioune leien am Perimeter vum PNEC. Mir hunn keng eenzeg Mesure vum Klimabiergerrot verworf, sou wéi ech Iech et gesot hunn an d'Regierung huet och decidéiert, dass déi Mesuren, wann se net schonn ëmgesat gi sinn, och weider suivéiert ginn.

No der Analys vun de Mesuren huet den interministeriellen Aarbechtsgrupp Mesuren a 4 Kategorien och agedeelt.

Déi 1. Kategorie ass 5 komplett nei Mesuren, déi Lëtzebuerg eleng kann a wäert och ëmsetzen.

Dës Mesurë fannt Dir am Dokument, datt mir Iech haut och presentéiere wäerten.

19 Mesuren, déi schonns bestoend Mesurë verstäerken, déi Lëtzebuerg eleng kann ëmsetzen.

Och dës Mesurë sinn direkt an de PNEC och agefloss.

An 33 Mesuren, déi schonn an enger änlecher Form existéieren, hei huet de Regierungsrot och decidéiert dës bestoend Mesuren och ze bilanzéiere fir sécher ze goen, dass déi proposéiert Zilsetzungen och vum Klimabiergerrot och erfëllt ginn.

Wann dëst net de Fall sollt sinn, wäerte mir an der definitiver Versioun vum PNEC och eben nobesseren.

14 Mesuren, déi Lëtzebuerg net direkt an net eleng kann och ëmsetzen, well se entweder an de Beräich vum europäesche Recht och falen oder well se net ouni Kooperatioun mat anere Länner och net realisabel och si wa mer se net mat de Nopeschlänner oder mat aneren Länner géife maachen. Ech huelen elo just ee Beispill: et ass gefrot gi fir dass op den ...

Dir hutt jo dee Nutri-Score och, deen elo z.B. op de Produkter steet mat ABCD.

Wa mir dat hei iwwer den Impakt op d'Ëmwelt och, op de Klima, géifen och maachen, et huet kee Wäert. Mir produzéiere ganz wéineg, wat Verpackungen och sinn.

Dowéinst ass dat Eppes, wou een och ... Et ass just ee Beispill, wou mir tributaire awer och si fir d'Kooperatioun mat Nopeschlänner.

Mir hunn och decidéiert als Regierung, dass mer déi Fuerderungen um Klimabiergerrot aktiv an d'Verhandlungen och op EU-Niveau matabrénge wäerten, mat anere concernéierte Länner a Kontakt och wäerten triede fir d'Ëmsetzung vun dëse Propositiounen, wéi ech virdru gesot hunn, och zesumme kënnen unzegoen.

Nämlech si mer och bei de Recommandatiounen duerch d'Experte vum OPC, dem Observatoire de la politique climatique, och virgaangen.

Et ass meng perséinlech Iwwerzeegung, datt de Klimabiergerrot, de PNEC haut scho besser gemaach huet wéi en dat ouni d'Aarbecht vun de villen engagéierte Biergerinnen a Bierger och gewiescht wier.

Ech sinn och dovunner iwwerzeegt, datt dat proaktiivt abanne vun de Bierger, sou wéi ech virdru gesot hunn, vun ënnen erop och d'Akzeptanz vun der Lëtzebuerger Klimapolitik an der Gesellschaft stäerkt an dobäi ass den Exercice vun der Biergerbedeelegung nach net ofgeschloss.

Nach haut wäerten d'Vertrieder vum Klimabiergerrot d'Geleeënheet kréie vun den Avant-projet vum PNEC zesummen mat de verantwortleche Beamten an Experten och zesumme kënnen ze diskutéieren.

Si kënnen duerno, wéi iwwregens och all anere Bierger, hir Meenung och eraginn fir dass d'Regierung déi och consideréiere kann, éier mir d'Dokument och virum Summer der Kommissioun och schécke wäerten.

An och d'Regierung hält net op mat schaffen. Dee Bilan an de Gespréicher mat den europäesche Partner, déi ech virdrun zitéiert hunn, wäerten och ufänken, genausou wéi d'integréieren och vu Biergeriddien an anere Regierungsdokumenter, wéi de PNEC.

De Klimabiergerrot suergt also dofir, datt Schrëtt fir Schrëtt, Mesurë fir Mesuren, hir Iddien och an d'Regierungspolitik afléissen.

Den nationalen Energie- a Klimaplang gëtt esou zu engem Plang vun de Bierger an et gëtt een Energie- a Klimaplang fir d'Bierger.

Vun de Bierger fir d'Bierger. An dorëms geet et an der Klimapolitik nämlech ëm ee But: dat sinn d'Mënschen.

Dat soll een ni vergiessen. Datt et eng Klimapolitik fir d'Mënschen och ass an d'Zukunft vun onse Kanner, d'Zukunft vun onsen Enkelkanner an d'Zukunft vun ons Alleguerten.

Mir sinn all Dag Alleguerten awer och mam Klimawandel konfrontéiert.

Mir hunn alleguerte schonn d'Konsequenzen ... Dat wat een an der Zäit vun der Tëlee kannt huet, wat op der anerer Säit vum Globus geschitt ass, ass bei eis: Iwwerschwemmung, Dréchent, ... Situatiounen, déi mir och virdrun net kannt hunn. Deen, dee mengt, de Klimawandel wier net amgaang, lieft op engem anere Planéit.

Dofir si mir och alleguerte gefuerdert fir onsen Deel och bäizedroen, datt mir de Klimawandel och besser an de Grëff kréien an ech si mir bewosst, dass déi Ustrengungen, déi vun ons erwaart ginn, deem engen oder deem anere villäicht Suerge ka maachen.

Dat ass mënschlech an dat musse mir eis och nees bewosst maachen, datt d'Konsequenze vum Näischtmaachen ons nach vill méi Angscht wäert maachen.

Ech si mer och bewosst, datt vill Leit sech d'Fro stellen iwwer d'Finanzéierung vu verschidde Mesuren, mee och hei weise mir, datt Näischtmaachen ons vill méi Sue géif kaschten. Dat muss een sech bewosst sinn.

Eng intelligent an ambitiéis Energie- a Klimapolitik haut z'investéieren, gëtt méi bëlleg, wéi Muer mussen d'Konsequenze vun enger Inaktioun, déi mer géife loossen, ze kompenséieren.

Haut investéiere gëtt méi bëlleg, wéi Muer mussen ze flécken.

Et ass mir wichteg de Leit ze soen, dass mir si als Regierung och net eleng loosse wäerten.

Ganz am Géigendeel: Mir hu bewosst elo scho Garantien an den Avant-projet vum PNEC och ageschriwwen, déi sécherstellen datt nei Mesurë mat Impakt op Privatstéit och proportionell musse sinn an deem si ënner aneren technesch realisabel musse sinn an och net iwwerproportional Käschten par Rapport zu den Notzen och verursaachen däerfen. Och eng aner Garantie, déi mir ganz wichteg ass: de Staat muss a wäert bei der energeetescher Transitioun vun hirem Doheem och weider finanziell ënnerstëtzen.

Esou wäerte mir och dofir suergen, datt Locatairen net Affer vu klammende Loyere ginn duerch nei Investitiounen an d'energeetesch Transitioun och kënne ginn.

De Staat wäert an de nächste Joren a Joerzéngten enorm Investitiounen och an Energietransitioun tätegen a mir gesinn och dass den Impakt bei den Entreprisen do ass. Dass souguer bei den Entreprisen - ech wëll net virgräifen - mee awer och eng Reflektioun komm ass, wéi si beim Klimawandel och kënnen do amplaz et als Contrainte ze gesinn, als Opportunitéit och ze gesinn an dës Investitioune sinn, gleeft mer et, batter noutwendeg a si wäerten sech dann och duebel rentéieren.

Mir erreechen net nëmmen esou ons Klimaziler, mir gesinn awer och, dass mer gläichzäiteg méi onofhängeg gi vu fossillen Energien.

De Krich an der Ukrain huet eis nees alleguerte gewisen an wéi wichteg dass et ass, datt mir net vu Länner ofhänken, déi vun engem Dag op deen aneren ons Energieversuergung och op d'Kopp stelle kënnen. D.h. et ass och nach e Krittär, deen net ze vergiessen ass. Mir investéieren dofir hei am Land, mee och am Ausland fir d'Kapazitéiten och vun erneierbaren Energië fir Lëtzebuerger Bierger a Betriber och ze stäerken.

D'nächst Woch wäerte mer zesummen och op Ostende fueren, op Invitatioun vu mengem belschen Homolog, vum Alexander De Croo, op e Sommet mat Länner, déi en Accès un d'Nordséi och hunn, fir iwwer den Ausbau vun Offshore-Wandparken och ze diskutéieren. Hei spillt d'Musek, déi mir als Land net verpassen däerfen, wa mer och ons Energieversuergung fir d'Zukunft ofséchere wëllen.

Well dat ass och d'Zil, wat mer alleguerten hunn. Ofschléissend wëll ech all den implizéierte Regierungskolleegen Merci soen an och wa mir nëmmen hei zu 4 stinn, déi aner och alleguerten si concernéiert an Dir gesitt, "au fond de la salle" eng Rëtsch vu Beamten, deenen och e ganz, ganz grousse Merci, well ouni Iech wier dat ganzt och net méiglech gewiescht.

Et war fir eis keng Optioun haut virun Iech ons ze stelle fir ze soen: "Klimaziler sinn eis egal".

Et ass eis wichteg, dass mir mat dësem Plang eis als Land och gutt opstelle kënnen, ebe fir och déi Ziler z'erreechen an domat ginn ech och d'Wuert direkt weider un eis Ëmweltministesch, dann den Energieminister an da wéi ech virdrun och scho präziséiert hunn, och de Wirtschaftsminister. Voilà, Merci.

[Joëlle Welfring]

Jo, Villmools Merci fir d'Wuert. Villmools Merci fir déi Introduktioun. Et ass ganz wichteg, dass mir hei haut zesummestinn, och symbolesch, well dee Plang an d'Klimakris ass eng vun deene wichtegste gesellschaftlechen Erausfuerderunge virun deene mer stinn an d'Energiekris maachen, dass mer dëse Plang, dee mer schonn hunn, mussen aktualiséieren an ech wäert do ganz kuerz nach eng Kéier drop zeréckkommen, wat mir elo schonn hunn fir op d'Klimaerausfuerderung hei zu Lëtzebuerg anzegoen.

2020 ass schonn e Klimagesetz gestëmmt ginn. Dat war ee Joer ier et an Europa iwwerhaapt zu engem Klimagesetz komm ass.

D'Regierung huet domadder Wäitsiicht bewisen, huet sech scho ganz fréi och Klimaziler gesat, déi ganz ambitiéis sinn, sou dass déi och elo net mussen ugepasst ginn "as such".

Wat muss ugepasst ginn, sinn eben d'Ziler am Beräich vun der Energieeffizienz a vun den erneierbaren Energien.

Mir hunn och niewent deem heite Plang aner Pläng, déi eis fir d'Klima laangfristeg och eng Perspektive ginn, eng Strategie opsetzen, awer och e Klimaupassungsplang, dee mer och dëst Joer mussen updaten, d.h. do lafen nach aner Beméiungen nieft deem heite Plang.

Mir hunn och sektoriell Ziler. Dat ass iwwer de Reglement grand-ducal wat d'lescht Joer gestëmmt ginn ass och eng ganz wichteg Aart a Weis fir och d'Aufgaben ze verdeelen tëschent deene verschiddene Secteuren.

An dorop kommen ech och nach eng Kéier drop zeréck an dann hu mer natierlech wat d'Gouvernance ugeet, eng Rei vu Gremien.

De Premierminister huet de Klimabiergerrot schonn erwäänt, do niewendrun hu mir natierlech och intern eng ganz gutt Zesummenaarbecht vun engem interministerielle Kommitee, deen an de leschte Méint an doriwwer eraus natierlech ganz intensiv geschafft huet.

Den "Observatoire de la politique climatique", dat ass ee Gremium, deen iwwer d'Gesetz gegrënnt ginn ass vu 7 Wëssenschaftler, déi eis och ganz, ganz wichtegen Input geliwwert hunn d'lescht Joer mat engem Rapport, mat ville Recommandatiounen, déi mir och berécksiichtegt hunn selbstverständlech an dann hu mer d'Plattform, wou déi organiséiert Zivilgesellschaft dran ass.

Dat geet vun de Patronatsorganisatiounen iwwert d'Salariat an awer och Ëmwelt-ONGen, déi do mat dra vertruede sinn, déi eis och ëmmer erëm...

Mat deene mir eis och ëmmer erëm austausche fir déi verschidden Etappe vun deem Plang hei och virzebereeden an déi elo 3 Méint wäerten Zäit hunn hiren Avis ze liwweren.

Voilà. Hei nach eng Kéier e bëssen e Bléck op wou mir elo stinn.

Hei gesäit ee bei deene verschiddenen Afierwungen, wou mir och déi verschidde Secteuren och bäidroen zu deene verschiddenen Emissiounen, d.h. dat oranget, dat ass den Transportsecteur. Do gesäit een op ee Bléck, dass dat dee gréissten Contributeur ass zu eise Gesamtemissiounen hei zu Lëtzebuerg, mat 60%.

An dann hu mer do niewendrun natierlech och nach de Bausecteur, dat ass de groen, de Landwirtschaftssecteur ass dee gréng agefierften, an dann hu mer nach d'Industrie, dee bloe Beräich. D.h. mir hu verschidde Secteuren, déi zu verschidde Stäerkten och bäidroen.

Mir hunn zu deem verschidden Zilen, dat muss een och soen. Mir hunn am Mäerz och nach eng Kéier d'Zuele publizéiert, do si mer och wa mer gesamthaft eist Ziler fir 2021 erreecht hunn als Land, hu mer an deenen eenzele Secteuren net ëmmer déi allozéiert Tonnenzuel pro Joer dann 2021 och respektéiert, z.B. an der Industrie si mer e bëssi iwwer eist Zil erausgeschoss an och am Gebäisecteur an dat selwecht och am Offallberäich. D.h. Mir hunn a verschiddene Beräicher definitiv nach méi akut Defien, wou mir mussen dru schaffen an dofir ass dëse Plang och nach eng Kéier ganz wichteg, dass mir do och nach eng Kéier kucken, wéi eng Moossname gi mer eis, fir dass mir an Zukunft dat doten och besser erreechen.

Voilà. Wat wierkt elo alles an op deen Update, op déi Mise à jour do?

Ech hunn et scho gesot: mir hunn natierlech d'Energiekris an doduerch hu mer och europawäit eis missen d'Moyene ginn. Mir hunn dee ganze Pak vu Moossname si souwuel: d'Emissioune soll begrenzen, mee och eis Energiepolitik nach soll besser definéiere mam Fitfor55, wou mir natierlech och Virgabe kruten, déi mir hei elo musse berécksiichtegen. Dat ass ee wichtegt Element. Mir hunn de REPowerEU, wat wierklech och europawäit ganz Länner nach eng Kéiere bëssen op aner Schinne setze fir dass mer alleguerten e bësse méi energieautark kënne ginn an Zukunft an dann och natierlech méi klimafrëndlech an dann hu mer d'"Transition juste", e ganz, ganz wichtegt Element och vun dësem Plang, wat och ganz speziell och mir um Häerz läit, dass mir do déi Transitioun och net maachen, ouni dass mer d'Leit mathuelen, déi och manner verdéngen. Hei zu Lëtzebuerg ass dat och ganz wichteg, dass mir deenen doten Elementer, et ass eng Recommandatioun vum Rot, dass mer där och Rechnung droen an eisem Plang.

Voilà. Ech mengen dorobber ginn ech eraus. Mir hunn relativ vill Iech haut matzedeelen, dofir ginn ech heiansdo méi séier iwwer verschidde Sliden.

Hei ass awer villäicht och nach eng Kéier wichteg ze soen, wou mir do mat deene verschiddenen Etappen oder wéi och dee ganze Plang muss strukturéiert sinn. Mir hunn an der 1. Rei, dat sinn d'Ziler, wéi se virgi ginn, also mir hunn engersäits natierlech d'Klima... Gasreduktiounszil vu -55% bis 2030. Mir hunn e Laangzäitzil eben och iwwert eis Gesetz, dat elo hei net Haaptobjet vum Plang ass, wou mir wëlle Klimaneutral si bis 2050.

Dann, d'Ziler, déi bleiwen, do musse mer net drugoen, well mer ebe scho viru Joren eis relativ ambitiéis Ziler ginn hunn, déi jo elo nach iwwertenee stëmme mat deenen europäesche Virgaben.

Dann hu mer natierlech wat d'Erneierbarer ugeet méi ambitiéis Ziler an och an der Energieeffizienz op déi den Energieminister a Kierzt wäert agoen.

Dann hu mer déi 2. Rei. Dat ass wat si soen ech e Mol an der Reglementatioun, déi och virgëtt wéi mer dee Plang mussen opstellen, déi Dimensioun. Dat sinn am Fong Beräicher wou mir musse schaffen. Mir mussen un der Dekarbonisatioun schaffen.

Energieeffizienz musse mir eis verbesseren.

Mir mussen d'Energieapprovisionnement, also d'Energieversuergung hei zu Lëtzebuerg och sécheren iwwer deen hei Plang, deen interne Marché och reguléieren an da musse mer och nach natierlech eis d'Moyene ginn iwwer d'Recherche an d'Innovatioun, dass mir eis Ziler kënnen erreechen.

An dann zum Schluss, déi lescht Rei, dat ass am Fong wou d'Musek spillt, wou eis sëllege Mesurë solle gräife vun der Industrie, iwwer den Transportberäich, an de Gebaier, an der Agrikultur, am Offallberäich, am Ofwaasserberäich an dann och de Beräich, deen ass ofgekierzt "LULUCF", dat ass "Land use" a "Land use change". Dat ass am Fong wéi mir eis Buedemnotzung hei zu Lëtzebuerg maachen a wéi dee sech och ännert iwwer Zäit, a wat dat fir een Impakt op d'Emissiounen hunn, well wa mir laangfristeg wëllen eng Kéier CO2-neutral sinn, dann ass et ganz kloer, dass mir och net nëmme mussen eis Emissiounen aschränken, mee mir mussen an Zukunft och eis CO2-Emissioune späicheren an dofir ass et ganz wichteg, dass mir deen do Secteur och weiderentwéckelen.

Do ginn et och Ziler, déi an Zukunft och nach eng Kéier wäerte méi ambitiéis ginn.

D.h. mir mussen eis Bëscher stäerken, dass mer an Zukunft besser kënne CO2 späicheren an och eise Buedem notzen fir dass mer do an Zukunft kënnen méi CO2 och am Buedem späicheren. Dat ass just als Bsp. d.h. dat si wichteg Beräicher, déi alleguerten an deem, soen ech e Mol, aktualiséierte PNEC zu Sprooch kommen.

Hei och, wëll ech och net an de leschten Detail goen. Just fir Iech duerzeleeën, dass dat wierklech eng immens intensiv Aarbecht war an de leschte Méint, de Premierminister huet et scho gesot, am Titel vum Plang ass Eppes vun Energie a Klima Rieds. Et geet natierlech vill méi wäit, wann ee kuckt, et ass quasi all Secteur, all Ministère deen "de loin et de près" iergendwéi betraff ass mat Moossnamen an dat huet och immens gutt geklappt. An de leschte Méint hu mir wierklech ganz, ganz vill Input och kritt vun eenzele Representante vu verschiddene Ministèren.

Mir hunn do wierklech intensiv zesumme geschafft, och mam STATEC, deen elo herno nach eng Kéier wäert kuerz Projektioune weisen, déi wierklech, soen ech e Mol, "au four et au moulin" an de leschte Méint fir ze kucken, wéi kréie mir déi bestoend Outilen, déi mir hunn fir eis Emissiounen auszerechnen. Wéi kréie mir déi aktualiséiert engersäits a wéi kréie mir och déi verschidde Moossnamen, déi mir lafend entwéckelt hunn, wéi kréie mir déi och projezéiert a kucke wou komme mir hin mat deem wat mir elo schonn an eise Pläng hunn.

Treffe mir eis Ziler oder net? Dat war wierklech eng, soen ech e Mol, iterativ Aufgab, déi an de leschte Méint ganz intensiv bedriwwe ginn ass.

A selbstverständlech hu mir, wéi de Premier et och scho gesot huet, eis eenzel Gremien och sollicitéiert a mir kruten do, eben haten d'Chance och nach zousätzlech zum Klimabiergerrot, eben och op den Observatoire de la politique climatique konnten zeréckgräifen an déi Recommandatiounen hu mir all evaluéiert a sou wéi et goung eben och an den Text an an den Ziler, d'Mesuren och agebaut. D.h. dat ass wierklech eng intensiv Aarbecht gewiescht, wou mir elo Iech een 1. Draft dovu kënne weisen. Mir koume mat deem Ganzen op 197 Mesuren.

Dir gesitt do mat de Faarwen, dat ass wierklech e bëssen och fir déi Diversitéit vun deene verschiddene Secteuren an de Beräicher, wou se gräifen an och ze refletéieren.

De grousse gréngen Deel, dat ass wierklech den Energieberäich an och den Energieapprovisionnement hei zu Lëtzebuerg.

Mee all déi aner, dat sinn déi, déi ech virdrun uginn hunn vun Agrikultur bis zur Industrie.

Dovunner sinn der schätzungsweis schonn 43 amgaangen ëmgesat ze ginn. Et ass jo wéi gesot kee komplett neien Text. Et ass eng iwwerschafft ... 43%, Pardon, hunn ech mech elo falsch ausgedréckt.

Et sinn 43%, déi schonn amgaange sinn ëmgesat ze ginn, well et eben een Text ass, dee scho bestoung, wou mir och elo weider eben nach zousätzlech Moossnamen dobäikommen. E puer Neier, awer och ganz vill bestoend an nach zousätzlech verstäerkt gi sinn an et sinn och déi op déi mir haut wollten e bëssen agoen.

Voilà. D'"Transition juste", ech hunn et schonn eng Kéier erwäänt. Wat ass d'"Transition juste"?

Do geet et net nëmmen dorëm d'Klimaaarmut ze bekämpfen, mee et geet och dorëm, soen ech e Mol, Mobilitéitsaarmut ze bekämpfen, d.h. Leit, déi net gutt stinn an déi och, soen ech e Mol, an engem ländleche Raum wunnen, déi all Dag mussen op d'Aarbecht goen, déi villäicht och nach zu Zäite schaffen, wou een net onbedéngt de Bus kritt ganz einfach, da mussen déi natierlech och Moyene kréien an dofir hu mer als Beispill eben eis och "Social Leasing", also "Leasing social"-Mesure ginn, déi mer mussen natierlech kloer nach weider detailléieren, zesumme mat den Office-Sociale mat deenen ech dat heiten och schonn diskutéiert hunn, déi och ganz gewëllt sinn eis dobäi z'ënnerstëtzen, wat och ganz wichteg ass, wat wierklech och een Element vu Carsharing wäert hunn fir och z'evitéieren dass een iwwer sou Moossnamen zousätzlech de Fuerpark nach an d'Luucht dreift. Dat ass also just ee Beispill fir Iech dat ze veranschaulechen.

D'CO2-Tax, déi mir elo schonn hunn an déi och elo schonn zu enger Hallschent, d'Recetten dovunner, a Sozialmoossnamen afléisst, ass ee Beispill, wat mir an Zukunft wäerte wëlle weiderentwéckelen. Dat ass och schonn ugeklongen.

An dann hu mer am Beräich Formatioun eng Rei Moossnamen an do geet den Energieminister a Kierzt nach eng Kéier a fir ze kucken, wéi kréie mir Leit och am Handwierk elo engersäits, déi schonn do sinn, esou ëmforméiert, dass déi an Zukunft och kënne wierklech eis hëllefe bei der Energietransitioun an dann zousätzlech nach verstäerkt an dann och nach bei där Ausbildung musse mir natierlech och elo eis upassen an déi Beruffer vu Muer eben hei virbereede mat engem iwwerschaffte Konzept vun eiser Ausbildung.

Dat waren elo just e puer Beispiller, déi ech Iech wollt ginn. Déi ginn herno nach am Detail an deenen eenzele Beräicher nach e bësse méi duergeluecht.

Voilà. De "Pacte Climat 2.0.", deen hei als 2. opgefouert ass, dat ass wierklech Eppes wat mir mierken, wou wierklech immens gutt gräift, well d'Gemengen immens wichtegen Acteure sinn och an där Energietransitioun, well se no bei de Leit sinn, well se Projeten ëmsetzen op hiren Territoiren a well do d'Leit och kënne wierklech mat sech dru bedeelegen. Dat ass Eppes, wat immens gutt klappt, wou och e Succès huet, wou mëttlerweil 100% vun de Gemenge mat dru bedeelegt sinn an déi och wierklech all Joer matschaffen an all Joer eng Verbesserung kréien an hirem Zertifikat, wat mir och elo virun e puer Wochen nach zesumme mam Energieminister d'Freed haten och z'iwwermëttelen.

D.h. dat ass wierklech eng immens gutt Moossnam an déi gëtt nach dofir och bäibehalen an nach zousätzlech verstäerkt.

Dann hu mer Eppes wat och schonn ugeduecht war an deem aktuelle Plang, wat mir definitiv mussen ausbauen, dat ass de Klimapakt fir interkommunal Syndikater, z.B. Offallsyndikater, och Ofwaassersyndikater.

Hei gëllt et och natierlech déi Organisatiounen, déi elo schonn do sinn, esou ze notzen, dass mer och do eng besser Dekarboniséierung hikréien, d.h. Ofwaasser traitéiere kascht vill Energie, well mer och méi ambitiéis sinn, an deem Beräich wat dat an Zukunft och net ofhuelen, d.h. do musse mer eis wierklech och ambitiéis Ziler ginn, ë.a. iwwer eng iwwerschaffte Richtlinn. Och do weider erneierbar Energien auszebauen an dat bis 2040 och do eng Klimaneutralitéit wat deen do Beräich ugeet z'erreechen an dofir ass dee Pakt hei, deen och nei muss kreéiert ginn, och e ganz wichtegt Element fir dat doten hinzekréien.

Voilà, ech ginn net op se alleguerten an, well eis einfach d'Zäit feelt. Dir gesitt ëmmer am hellgréngen hannendrun, dat si wierklech déi Moossname wou och de Klimabiergerrot oder deen anere Gremium eis ëmmer erëm recommandéiert huet, den Observatoire pardon, d.h. mir hunn déi ëmmer erëm probéiert ze markéiere fir och ze weise wéi eng elo wierklech nei sinn.

Vun den transversale Moossname wollt ech elo nach eng Kéier wierklech op déi "Taxe CO2" agoen, well dat och e wichtegt Element ass.

Dir wësst dass et näischt Neies ass.

Mir hunn och elo schonn eng CO2-Tax, déi ass 2021 agefouert ginn an déi ass säit dem Januar dëst Joer op 30 Euro d'Tonn, déi ass ebe säit dem 21 ëm 5 Euro järlech an d'Luucht gaangen an dat ass och e ganz wichtegt Element fir Afloss ze hunn op déi grouss Emissiounen, déi mir kréien aus dem Transportsecteur, aus dem Treibstoffexport, ass dat heite wierklech e ganz effikasse Moyen, wou mir dat doten kënnen an de Grëff kréien.

Mir hu ganz vill mam Statec zesumme gerechent, wou mir hikommen ouni Tax, mat Tax a mat enger méi héijer Tax a mir hunn eis elo gëeenegt an am Regierungsrot dat do sou proposéiert a mir hunn eis och dorop gëeenegt am Regierungsrot, dass mir dat doten bis 2026 mat där dote schrëttweis Erhéijung wëllen weiderféieren aus deem einfache Grond, fir dass mer och do 2027 op engem Niveau sinn, wéi mir och viraussiichtlech wäerte musse sinn opgrond vun enger neier Richtlinn, déi kënnt aus dem Emissiounscertificatshandel (Emissions Trading System) ETS2, deen an Zukunft ... Dee kenne mer.

Mir kennen den aktuellen ETS-Beräich, dee wierklech déi grouss Emetteuren, déi 22 Betriber, déi mir zu Lëtzebuerg hunn, déi iwwer 20 Megawatt Energie verbrauchen, déi sinn elo schonn dran. Dat sinn déi grouss Industriebetriber.

An Zukunft wäert sech sou een änleche System op souwuel de Stroossentransport, wéi och de Wunnberäich eben och leeën a fir dass mir do an Zukunft och do konform si mat deem Beräich, komme mir do mat deem heite Beräich op eng schrëttweis Erhéijung vu 5 Euro d'Tonn op 45 Euro pro Tonn bis 2026.

Dat ass awer och aus engem anere Grond wichteg, well eis läit um Häerz, dass mir wéi gesot, déi Recetten, déi mir do kréien, an dat sinn 250 an dat sinn 250 Milliounen Euro d'Joer ongeféier am Moment, dass mir déi och gerecht verdeelen. Engersäits op Klimaschutzmoossnamen, d.h. e Groussdeel dovun, d'Hallschent dovun, fléisst zum Deel an de Klimafong, wou mir dann doriwwer erëm erneierbar Energieprojete kënne co-finanzéieren an déi aner Hallschent, déi fléisst a Kompensatiounsmoossnamen fir sozialschwaache Stéit, dat sinn déi éischt 2 Quintillen, fir déi wierklech ze kompenséieren mat engem "Crédit d'impôt climat" an enger "Allocation de vie chère". Déi béid mussen natierlech schrëttweis dann och erhéicht ginn, sou wéi déi CO2-Tax da wäert an d'Luucht goen.

Fir dat oprecht ze halen, dat läit eis wierklech um Häerz, musse mer eben deen doten Niveau erhéijen.

Dat seet am Moment den Text vun där Direktiv, déi nach net ganz ofgeschloss ass, awer bal, wou mir soen: wa mir dat doten erreechen, da kënne mir do derogéieren a mir mussen net eis gesamt Recetten, wéi dat am Moment bal de Fall war, an europäesch Fonge fléisse loossen, wouvunner mer da just e Brochdeel erëm kréichen an och net méi deen Handlungsspillraum hätten, dee mer elo hunn.

D.h. et wär eis ganz wichteg, dass mir dat dote kéinte weiderféieren an dass dës Regierung op alle Fall déi Méiglechkeet elo nach ergrënnt fir dass mir an Zukunft déi gutt Verdeelung vun deene Moyene, déi mer kréien iwwer d'CO2-Tax kënnen esou weiderféieren, wéi dat bis elo de Fall ass an se net einfach verschwannen an europäesch Fongen an da wierklech mat vill manner Moyene erëm zeréck an d'Land kommen oder och net. D.h. dat ass wierklech dofir wichteg, dass mir déi och weiderdreiwen an dofir wëll och nach eng Kéier drop hiweisen, dass am Fong de Klimabiergerrot souwisou och eis recommandéiert huet eng CO2-Tax weider z'entwéckelen an si hunn natierlech vun aneren Zomme geschwat. Si hunn eis recommandéiert bis Enn des Joers op 200 Euro d'Tonn ze kommen, vun dësem Joer nach, wat natierlech e grousse Schrëtt wär. Ech mengen et ass och wichteg, dass mir dat heite schrëttweis maachen, well sou ee Schrëtt vu 5 Euro d'Tonn bedeit ongeféier 1,1 oder 1,2 Centime de Liter beim Bensinn a beim Diesel, dat sinn nach, soen ech e Mol, Zommen, déi mengen ech och ze packe sinn.

Zemools wann mer déi sozialschwaach Stéit domadder kënnen gestäerkt a geziilt och ënnerstëtze mat deem Retour vun där Tax. Dat ass hei nach eng Kéier duergestallt an et ass och dat wat eis wichteg war, dass mir dat bäibehale kënnen an Zukunft.

Voilà. Ganz kuerz nach op de Beräich "Déchets".

Och an deem Beräich hu mer 2021 ganz liicht iwwer eis Allocatioun si mer erausgeschoss wat national Emissiounen uginn.

Dofir ass och do wichteg, dass mir an Zukunft do weider dru schaffen. mir sinn awer do ganz gutt opgestallt mat deem Offallpak, dee mer d'lescht Joer och hei zu Lëtzebuerg ëmgesat hunn opgrond vu 5 europäesche Richtlinnen, déi wierklech och hei zu Lëtzebuerg ambitiéis ëmgesat goufen, sou dass mer den Eewee-Plastik, do wou mer e net brauchen, kënnen ofschafen an dass mer och wierklech eis Objeten, déi mir benotzen, sou laang wéi méiglech kënnen an der "Reuse"-Phas hale fir dass mir do d'Kreesleef och hëllefe schléissen.

Dofir hu mir och e Règlement grand-ducal iwwer zukünfteg Ressourcenzenteren, déi haut nach "Parcs à conteneurs" heeschen. D.h. eis Recyclingszentere sollen och an Zukunft do wierklech anescht opgestallt ginn.

Do sinn der dobäi, déi si scho ganz gutt. Mir wëllen dat awer méi an der breet hunn fir dass mer do an Zukunft och kënnen op besser Zuelen nach wat de Recycling ugeet, zeréckkucken an dann domadder och eis CO2-Emissioune kënnen agrenzen. Voilà.

An der Agrikultur - och do hu mir eng ganz Rei bestoend Moossnamen, d.h. déi mir weider bäibehalen. och an där aktualiséierter Versioun vum PNEC an da geet et och do natierlech drëm, do speziell da Methan-Emissiounen ze reduzéiere mat engem, soen ech Mol, méi geziilt, besserer Fidderung vun haaptsächlech dem Randbestänn, wou mir kucken, dass mer doriwwer déi Methan-Emissioune reduzéiert kréien an awer och nach aner Emissiounen an d'Loft, wa mer z.B. ausbrénge vun Dünger, dat mer dat esou maachen, dass mer do sou mann wéi méiglech Emissioune kréien, well och do hu mer mat z.B. Lachgas-Emissiounen ze dinn, déi 300 Mol méi staark sinn, wéi CO2 an dem "Global Warming Potential". D.h. hei geet et och ëm Saachen, déi mir musse wierklech geziilt ëmsetzen an do hu mer ganz vill wäertvoll Mesuren och vum Agrikulturministère kritt.

An dann dee Beräich, deen ech schonn ugeschwat hunn, dofir kann ech villäicht hei méi séier driwwer goen, dat ass dee LULUCF-Secteur.

Do geet et dorëms eis Bëscher ze stäerken. D.h. déi Bëscher, déi mir hunn, musse mir halen a mir mussen se esou fleegen, dass se sech gutt erhuelen och vun deem dréchene Summeren, déi mir elo an der Vergaangenheet haten.

Mir wëssen dass mer do lo schonn Aboussen hunn am Moment. D.h. et geet dorëm déi erëm ze stäerken, dass mir och esou Uplanzen, dass mer resilient Planze kréien a resilient Bëscher an Zukunft.

Dofir hu mer och e Bëschgesetz schonn op den Instanzewee bruecht, wou ech hoffen, dass mer ganz geschwënn eng Kéier an der Chamber dee kënne virleeën an dat wäert eis och an Zukunft stäerke fir dat doten och nach weider kënnen auszebauen als, soen ech e Mol, "CO2-Senke".

An dann hu mer de Klimabonus "Bëscher". Et ass een Element wou mir Privatbësch-Besëtzer am Moment och dofir belounen, wann si hir Bëscher sou Naturno wéi méiglech gestalten, och dat soll natierlech weidergefouert a verstäerkt ginn.

Voilà. Do wär ech esouwäit vun deene Beräicher am Ëmweltberäich an ech géing elo dem Claude Turmes souwuel de Klicker ginn, wéi och d'Wuert.

Voilà.

[Claude Turmes]

Gudde Mëtteg vu menger Säit. Klimaschutz heescht fossil Energien an alle Beräicher sou schnell wéi méiglech z'ersetzen duerch erneierbar Energien.

Dofir ass de schnellen Ausbau vun den erneierbaren Energien eng Grondviraussetzung fir Klimaschutz fäerdegzebréngen.

Wou si mir haut? Mir hunn d'erneierbar Produktioun hei zu Lëtzebuerg déi lescht 5 Joer verduebelt a mir produzéieren haut schonn iwwer eis Solaranlagen, Wandanlagen a Biomass genuch grénge Stroum fir de Stroum vun allen Haushälter hei zu Lëtzebuerg.

Dat hu mir alles scho fäerdegbruecht. D.h. mir hunn e gewëssenen Tempo an deen Tempo wäerte mir elo weidergoen.

Vun 11% op 25% eropgoen. 11% 2020 op 25%, 2030.

Mee dat neit Zil säitdeem d'EU decidéiert huet virun 2 Wochen fir seng Ziler vun 32% op 42,5% erop ze goen, eis neit Zil ass elo vu 25% 2023 op 35% 2030 erneierbaren Undeel.

Also mir gi vun 11%, wou mir haut, also wou mer Stroum hunn 2020, op eben déi 35%. Dat ass eigentlech eng Verdräifachung vun den erneierbaren Energien hei zu Lëtzebuerg.

Dat wäerte mir och fäerdegbréngen doduerch dass mer bei der Wandenergie vill besser weiderkomme wéi mer nach virun 2-3 Joer geduecht hunn.

Mir wäerten eis Ziler, déi mer eis ursprénglech gesat hate fir 2030, wäerte mer schonn 2025 erreechen a mir wäerten eng ganz Rei grouss Wandturbinne kréien, déi dann och massiv grénge Stroum wäerten hei zu Lëtzebuerg hierstellen.

Dat 2. wat mer weider fërdere wäerten ass eis Solaroffensiv.

Mir waren e Land wat 5 Megawatt pro Joer investéiert huet.

Eist Zil ass 20 Mol méi also 100 Megawatt. 2021 ware mer op 90.

D'lescht Joer si mir iergendeppes tëschent 40 a 50. D.h. mir bréngen et fäerdeg wierklech substantiell méi Solarenergie ze maachen, elo schonn.

Mir wäerten dat weiderfueren och duerch grouss Ausschreiwungen: Industrie, Eegeverbrauch, grouss Anlagen, déi op aneren Diecher sinn a wou och den Aggro-PV, dee mer jo och lancéiert hunn a mir wäerten eng Solarflicht aféiere fir déi grouss Halen, ob dat Agrarhale sinn oder Industriehalen, well mir einfach mengen, dass et net méi zäitgeméiss ass, datt ech eng Hal bauen, déi da statesch net "à même" ass eng Solaranlag ze kréien an den Traffo soll och esou dimensionéiert sinn, dass ebe méiglechst vill Solarenergie ka geholl ginn.

De Leit wäerte mer och nach méi geziilt weider hëllefen an déi Iddi, déi de Premierminister wärend senger Ried zur Lag vun der Natioun lancéiert huet, dass mer deene Leit, déi manner Moyenen hunn, deene wäerte mer méi geziilt nach wéi bis elo ënnert d'Äerm gräife fir eben datt se eng Solaranlag op hiren Dag kréien.

Dat gëtt kombinéiert mat engem Punkt, deen ech duerno wäert nennen, dat ass déi national Renovéierungsgesellschaft.

Waasserstoff, grénge Waasserstoff ass wichteg. Et ass virun allem wichteg fir d'Industrie a mir wäerten een oder zwee gréisser Pilotprojeten an deene nächste Méint kënnen zu Lëtzebuerg virstellen a mir sinn och amgaangen ze kucken dass Lëtzebuerg ugeschloss gëtt un déi nei europäesch gréng Waasserstoffautobunnen an da wäerte mer och bei de Wäermenetzer wäerte mir nei Weeër goen. Mir maachen elo een 1. grousse Projet zu Diddeleng mat déiwer Geothermie op 800.000 Meter, wou mir ubueren an dat Waasser notze fir e ganze Quartier ze hëtzen. Dat kënne mer warscheinlech a groussen Deeler vum Minett duerno maachen a "pour le reste" wäerte mir och gesetzlech Viraussetzunge fir Wäermenetzer ze baue wäerte mer verbesseren.

E Wäermenetz gehéiert grad sou wéi e Stroumnetz zu ... Dat ass en "Investissement" vun engem ëffentlechen Interêt a gëtt dann och esou klasséiert fir datt mer eben och iwwerall bei de Wäermenetzer besser weiderkommen.

Dat ass Lëtzebuerg an Erneierbar an da wäerte mer natierlech och weiderhi kooperéieren, sou wéi mer datt scho mat Dänemark maachen a wa mer e Méindeg mam Premier zu Ostende sinn, wäerte mer och [inaudible] weidere Gespréicher féieren fir mat anere Länner op de Wee ze goe fir gemeinsam a grouss erneierbar Energien z'investéieren.

Deen anere Beräich wou mir nach musse besser ginn, ass de Beräich vun de Gebaier.

Fir dat fäerdegzebréngen, hu mer lo schonn e Gesetz ab dësem 1. Januar, dass all nei Gebaier hunn keng fossil Energië méi. Mee mir mussen och dofir suergen, dass mer méi Renovéieren an dass mer och méi nach déi bestoend Gas- a Masuttsheizungen ersetzen.

Mir wäerten dat sou maachen, dass mer fir d'Leit wäerte mer keng Obligatioun à ce stade aféieren, well fir dat obligatoresch ze maachen - Mir ginn dovun aus, dass eis Primmen gutt sinn. Wou mir nach dru schaffen ass eis Hëllefsstellungen ze vereinfachen an da wäerte mer eben e neie Schwong huelen mat enger nationaler Renovéierungsgesellschaft an de Pilier dovunner wäert Dir d'nächst Woch e Méindeg zu Déifferdeng kënne gesinn. Zu Déifferdeng maache mir een 1. Pilotprojet: 4.000 Haiser, déi analyséiert sinn op hir energeetesch Kapazitéit.

D'Schnëttstell mam Denkmalschutz gemaach, d'Schnëttstell mam Office social gemaach, d'Schnëttstell gemaach mam Bauteplang vun Déifferdeng.

3 Renovéierungsberoder déi do sinn, mat de Banke geschwat do ënnen, mat den Handwierker an da probéieren dass mer eng ganz Stad oder ganz Quartieren an enger Stad grad ebe mateneen kënne renovéieren.

Dat ass een Deel vun där Renovéierungsgesellschaft an dat 2. un deem mir amgaange sinn ze schaffen ass, grouss Appartementshaiser, wou Syndikater sinn, dass mer deene quasi e richtege Plang maache wéi se vun der Decisioun am Syndikat bis zum Management vun der also quasi de Suivi vum Bau kënne weiderkommen an och do wäerte mir e Pilotprojet maachen an déi Erfarungen aus deenen 2 Pilotprojeten, dat gëtt dann d'Basis vun där nationaler Renovéierungsgesellschaft, déi besonnesch deene Leit hëlleft, déi manner Moyenen hunn, souwuel eben da bei der Renovéierung vun hiren Haiser, awer och bei der Solarenergie.

Mir wäerten och fir nach besser virun ze komme bei de Wäermepompele wäerte mir elo en nationalen Heizungsdësch zesummeruffe fir nach eng Kéier all Acteuren do beieneen ze kréien a mir wäerte weiderhi massiv mat der Educatioun an och mat dem Aarbechtsminister, dem Georges Engel, wäert mer an d'Formatioun, an d'Weiderbildung vun den Handwierker wäerte mer goen.

Bei de funktionelle Gebaier, bei de Bürosgebaier wäerte mir warscheinlech eng Obligatioun aféieren.

Ech mengen do hu mir aner Kraaft, och finanziell, fir dat ze maachen an do ass och méi ze huelen ... schnell.

De Staat an d'Gemenge mussen natierlech och Virbiller sinn d.h. mir wäerten de Bâtiments publics personell an och finanziell opstocke fir sou eng Renovéierung ze maachen.

Dat selwecht muss op Niveau vun de Gemenge kréien a mir wäerten eis e Plang ginn, dass sämtlech, alles wat de Staat mécht, bis 2040 spéitstens klimaneutral wäert sinn.

Villäicht dann nach 2 Wuert zum Transport. Ech mengen dat engt am Transport ass natierlech gëtt iwwer d'Co2-Steier deelweis matgeléist, iwwert eben dass mer manner Venten hunn, iwwert d'Grenz.

Zousätzlech dozou huet de François Bausch jo de nationalen Transportplang gemaach, also Mobilitéitsplang, de PNM.

Do gesitt der dass massiv Investitiounen a Vëlospisten an ëffentlechen Transport, deen och nach gratis ass, wäert dozou féieren, dass méi Leit mam ëffentlechen Transport fueren a mam Vëlo a manner Kilometer mat hiren Autoen.

An dann déi Autoen, déi mir hunn, déi Camionnetten, déi mir hunn, mee och déi Camionen, déi mir hunn, wäerte mer iwwer d'Subsiden-Programme schrëttweis eriwwer huelen op CO2-fräi-Vehikelen.

Bei den Autoe wäert dat den aller-, allergréissten Deel elektresch sinn a bei de Camione kann et sinn, dass de gewëssen Undeel och gëtt dovu Waasserstoffcamionen. An do si mer drun.

An ech mengen d'nächst Woch, Franz, wäerten deng Leit eben déi Fërderung vun deem Subsid fir den Arthur Welter, de Provençale asw., dee gëtt d'nächst Woch public an da kënnen och si, all déi, déi am Logistiksecteur sinn, kënnen dann an déi Richtung goen.

Am Resumé: Mir setzen de Kader, awer mir maachen dat esou, dass et fir d'Leit a fir d'Betriber sou einfach wéi méiglech gëtt fir a Klimaschutz z'investéieren, doduerch dass mer Prozeduren sou einfach wéi méiglech maachen, se digitaliséieren, kloer a kontinuéierlech Hëllefen hunn, méi Rechter fir d'Bierger z.B. och fir hir eege Solaranlag ze kréien, an dann dat lescht ass natierlech gutt Infrastrukturen, ob dat am Transportberäich ass oder am Stroumberäich oder am Waasserberäich ass.

[Franz Fayot]

Voilà. Merci Claude. Et ass elo scho ganz vill gesot ginn. Ech géif just nach gär och kuerz agoen op déi verschidden Mesuren, déi geholl ginn am Beräich vum erreeche vun den Energie- a Klimaziler am Beräich vun der Ekonomie.

Villäicht ugefaangen, dat ass hei elo éischter e bësse méi didaktesch wéi elo, dass dat hei wierklech zum PNEC gehéiert, mee ech menge wann ee gären iwwert d'Erreeche vun de Klimaziler am Beräich vun der Ekonomie schwätzt, da muss een trotzdeem nach eng Kéier drun erënneren, dass den europäeschen ETS-System, deen ass, wou 80% vun de CO2-Emissiounen an der ganzer Lëtzebuerger Industrie hierkommen.

Dat si Ronn 20 Acteuren, déi am meeschten Emissiounen hunn an déi ënnert deen "Emissions Trading System" falen.

Dat si grouss industriel Acteure wéi ArcelorMittal, Kronospan oder awer och nach Dupont.

Dofir just nach e puer Wuert awer trotzdeem als Rappel zum ETS: dat ass e System, en fait eng europäesch Bourse, déi 2005 geschafe ginn ass an déi en fait den obligatoresche multinationalen System vun Handel vun Zertifikater agefouert huet fir kënne CO2 auszestoussen.

Hei gëtt ee Certificat d'Recht fir eng Tonn CO2 fräizesetzen. Betraff sinn hei wéi gesot energieintensiv Industrien, Energieproduktioun, awer och d'Aviatioun bannent der europäescher Unioun.

Den Haaptmessage hei ass, dass et där ETSen, där Certificaten all Joers manner gëtt. Et gëtt all Joers manner Emissiounsrechter an si ginn ëmmer méi deier.

An d'Iddi ass natierlech hei fir mëttel- a laangfristeg an deene ganz energie-intensiven Industrien manner Emissiounen ze kréien an et gesäit een och, dass dat funktionéiert.

Bis haut sinn an deene betraffene Secteuren an der EU d'Emissiounen ëm 41% op EU-Niveau erofgaangen, erëm eng Kéier ëmmer erëm de Komparativ ass par Rapport zum Joer 2005, wou dee System do agefouert ginn ass.

Den ETS ass also e ganz kloren Ureiz fir manner CO2 auszestoussen. Ech mengen et ass nach eng Kéier wichteg dat ze betounen, well wéi gesot déi ganz grouss Emetteuren hei zu Land, déi sinn an deem ETS-System do dran.

Déi aner Industriebetriber awer och all déi aner Betriber aus der Lëtzebuerger Ekonomie falen ënnert den Energie- a Klimaplang fir Lëtzebuerg an ech mengen och hei ass et extrem wichteg ze soen, dass dat hei, dass et net ëmsoss ass, dass mir hei zu 4 stinn, ech mengen och d'Ekonomie muss hei ganz kloer hiren Deel zu deem Effort bäidroen an dat mécht se och an dat mécht se duerch déi verschidden Incitatiounen, déi mir ginn, déi Mesuren op déi ech elo an e puer Wuert aginn. Mee dat mécht se awer och aus eegene Stécker, well d'Ekomoniebetriber alleguerte verstinn, dass dat heite net just e "Nice to have" ass, dass dat net just Eppes ass, wat se mussen maachen, mee dass dat hei wierklech ëm d'Existenz geet.

Betriber déi net an d'Dekarboniséierung investéieren, Betriber, déi net verstanen hunn, dass se deen Effort hei musse maachen, déi wäerte Muer an Iwwermuer zu de "Stranded assets" gehéieren. D.h. dat wäerte Betriber sinn, déi wäerte laangfristeg net méi viabel sinn.

Mir hunn also hei am Kader vum PNEC eng Partie Betriber, déi betraff sinn. Zu deenen Acteure gehéiert och de ganze Secteur vun der Constructioun.

An d'Constructioun eleng, déi Betriber an där Kategorie, maachen eleng Ronn 1/3 vun den Emissiounen aus zu engem groussen Deel natierlech wéinst deem Stroum, dee mat Fuel op de Chantier produzéiert gëtt fir mat Baumaschinne kënnen ze funktionéieren.

Industrieenergie an Konstruktiounsbetriber maachen am Ganze Ronn 7,4% vun all den Emissiounen aus, déi am Kader vum Energie a Klimaplang fir Lëtzebuerg repertoriéiert ginn.

Déi viséiert Industrieenergie a Konstruktiounsbetriber sollen dem Plang no hir Emissiounen bis 2030 ëm 45% par Rapport zu 2005 reduzéieren.

Wat sinn elo déi verschidde Mesuren an Instrumenter, déi mir hunn fir och an dësem Beräich Betriber zur Dekarboniséierung ze beweegen.

Ma dat fänkt un en fait mat deem Accord volontaire, dee mer mat der FEDIL hunn am Beräich vun der Industrie.

Hei geet et am Kär dorëm fir méi e bëllegen Tarif vu Stroum kënnen ze kréien, wa Betriber Stroumaspuerunge maachen.

Ronn 1/3 vum Stroum zu Lëtzebuerg gëtt vun der Industrie verbraucht a mat deem "Accord volontaire", dee mat der FEDIL ënnerschriwwe gëtt, engagéieren sech Betriber fir manner Energie ze konsuméieren, 4,5% méi Energieeffikassitéit bis Enn 2023 mat deem aktuellen Accord, an dat soll mat deem nächsten Accord, deen elo amgaangen ass ausgehandelt ze ginn, nach méi ginn an och do nach méi Efforten mat a Betruecht geholl ginn, déi mat der Dekarboniséierung zesummenhänken. D.h. wa Betriber sech engagéiere fir sech ze dekarboniséieren, da kréien se nach méi ee bëllegen Tarif.

An deem selwechte Kader hu mer och déi sougenannten "Audits énergétiques obligatoires".

Déi obligatoresch Auditte fir d'Energie.

Déi mussen zanter 2015 gemaach gi vu grousse Betriber. Déi mussen all 4 Joer do een Audit maachen an och mat engem konkreten Aktiounsplang mat Mesurë fir méi Energieeffizienz.

Dat sinn och Mesuren, déi iwwer de Wirtschaftsministère kënne subventionéiert ginn.

E weidert Instrument wat mer hunn, dat sinn eis Aiden-Instrumenter.

De Claude Turmes ass elo schonn op eent dovunner agaangen.

Dat sinn déi Aiden, déi mer wäerten elo deemnächst annoncéiere fir elektresch Camionen a Camionnettë kënnen ze subventionéieren. Ganz wichteg Mesure och fir an der Logistik manner Emissiounen ze kréien.

Mee am grousse Ganze géif ech soen, dass déi Aiden wierklech dat Instrument sinn, sief et am Kader vun deem "temporary crisis and transition framework", iwwer de Krich an der Ukrain, wou mer jo Betriber fir d'Éischt e Mol hëllefen déi Kris do z'iwwerkommen an dann awer och déi néideg Ureizer gi fir op de Wee vu méi Energieeffizienz a méi Klimaschutz ze goen.

Ech ginn elo net an den Detail a vun all deene Mesuren, mee dat si wéi gesot Aiden, déi an alle Beräicher iwwerschafft ginn fir eben d'Betriber z'incitéiere fir an eng Dekarboniséierung, fir an d'Klimaneutralitéit z'investéieren a fir och dann ebe mat Horizont 2050 op eng absolut Klimaneutralitéit hinzekommen.

Mir hunn och en weidert Instrument wat mir virun enger Partie Wochen annoncéiert hunn. Dat ass de Klimapakt fir Betriber.

Do geet et dorëm fir haaptsächlech Kleng- a Mëttelbetriber nach besser ze beroden. Dat ass eng Zesummenaarbecht tëschent der Klimaagence an Luxinnovation. Wéi gesot, d'Zil ass hei wierklech déi nach e bessert Zesummespill ze kréien tëschent deene verschiddenen Acteuren, dass jiddwer Betrib hei och kann déi beschtméiglech Léisung kréien an och co-finanzéiert kréie fir méi nohalteg kënnen ze schaffen.

Een änlecht Instrument ass Fit4Sustainability. Dat ass en Instrument wat de Wirtschaftsministère zesumme mat Luxinnovation lancéiert huet an och do geet et dorëm fir Betriber z'ënnerstëtzen an de Beräicher Kreeslafwirtschaft, Energieeffizienz, Dekarboniséierung an och ressourcëschounend Produktioun.

Do gëtt wierklech vu Fall zu Fall gekuckt wou de Betrib aktuell steet an da wéi een ëm kann hëllefe fir eben sech besser opzestellen.

E weidert Instrument, dat sinn d'Aarbechte vun der "Haut comité à l'industrie" am Beräich vun der Dekarboniséierung.

Ech hunn deen "Haut comité" relancéiert virun gutt annerhalleft Joer fir besonnesch a Richtung vun Dekarbonisatioun ze schaffen. Et ass natierlech wichteg dass een deen Effort zesumme mat der Industrie, zesumme mat deenen Acteure mécht, déi am meeschten Emissioune provozéieren.

Et ass gewosst, dass d'Industrie e Beräich ass wou ganz schwéier Investissementer, ganz héich Investissementer gemaach ginn, op ganz laang Zäit an dofir gëtt an deem Comité elo eng "Feuille de route" ausgeschafft, wéi d'Industrie kann am beschten dekarboniséiert ginn.

Mir hunn do zesummen mat der FEDIL eng 25 Industriebetriber, dorënner och 14, déi net ënnert den ETS-System falen am Land an déi fir 95% vun all den Emissiounen an deem Secteur inklusiv och Asphalteuren, déi do dran sinn a wa mer déi 40 Projeten ëmsetzen, déi do identifizéiert goufen, da kënne mer bis 2030 Ronn 31% vun den Emissiounen par Rapport zu 2019 aspueren, awer nëmmen 12,9% fir net-ETS-Acteuren.

Dir gesitt also nach eng Kéier dat grousst Potential fir vill CO2 anzespueren.

Dat läit bei deene ganz groussen industriellen Acteuren, déi ënnert dem ETS-System sinn an dofir ass et esou wichteg, dass Entreprisë wéi z.B. ArcelorMittal annoncéiere fir méi wéi 100 Milliounen an d'Produktioun vu gréngem Stol z'investéieren op hire verschiddene Sitten hei am Land. Dat ass 1. eng ... am Fong eng eenzegaarteg Wirtschaftsnisch, déi mir hei hunn.

An 2. ass et e ganz groussen Aspuerpotential fir CO2-Emissiounen an där Projete gëtt et der nach eng ganz Rei an ech sinn dovunner iwwerzeegt, dass dat wierklech d'Zukunft ass vun der Lëtzebuerger Industrie, dass mir et fäerdegbrénge mat grénger Energie, mat erneierbarer Energie, ganz héichwäerteg Produiten hierzestellen an deene verschiddene Secteuren, wou mir Stäerkten hunn.

Doriwwer eraus mengen ech geet et am méi breede Sënn bei der Ekonomie och mat Horizont 2050 sech sou anzestellen, dass mer vill méi ... dass mer mat manner Emissioune schaffen awer och mat méi Kreeslafwirtschaft, dass mer och am Fong verstinn, wéi an deem neien geopolitesche Kontext an deem mir dra sinn, eis beschtméiglech opstellen an do wäerten och ganz sécher méi regional, méi europäesch Wäertschöpfungsketten eng wichteg Roll spillen.

Alles, och dat, gehéiert zu enger Ekonomie, déi sech a Richtung vun Klimaneutralitéit beweegt an awer trotzdeem nach kompetitiv bleift an natierlech och den Effort mécht, fir dass mer kënnen eisen héijen Sozial-Standarden hei am Land gerecht ginn.

[Joëlle Welfring]

Wat ech Iech nach wollt soen, dat ass, dass mer an dem Kader vun där Schafung vum PNEC, wéi ech gesot hunn, hu mer mam Statec ganz enk zesummegeschafft.

D.h. mir hu schrëttweis all Mesuren, déi mer identifizéiert hunn a Päck zesummen definéiert, déi dan probéiert ginn auszerechne wat ze bréngen a wouhin se eis bréngen, ob mir eis Ziler domadder erreechen oder net an déi wäertvoll Aarbecht ass vum Statec, dofir sinn ech frou, dass den Tom Haas och hei ass. Ech weess, Dir hutt elo scho vill vun eis héieren, hei kéim elo nach wierklech, soen ech e Mol e bëssen, d'Kiischt um Kuch, déi Iech weist, wouhi mir komme mat eise ganze Mesuren, mat eisen 197 Mesurë fir datt Dir och besser verstitt, wisou mir eis elo sou orientéiert hunn, dofir géif ech dem Tom Haas d'Wuert gi fir dass mir do weider kommen. De Wirtschaftsminister huet den ...

Do komme mir herno hin. Dat ass da villäicht ...

[Claude Turmes] Den Digitalminister organiséiert d'PowerPoint.

[Xavier Bettel]

Voilà.

[Joëlle Welfring]

Voilà.

[Tom Haas]

Villmools Merci. Dir gesitt do uewen um Logo, datt de STATEC schonn un sech säit Joren ënnert deem dote Motto schafft un sech fir déi "Transition écologique" an där mir dra sinn, déi deelweis awer nach virun eis läit, fir déi ze moossen, fir déi ze modelliséieren a fir dorausser eben och Projektiounen ze maachen.

Dat hei ass dann deen 1. laangfristegen Exercice, dee mir maachen. Dat wat Dir villäicht méi traditionell vun eis kennt, dat ass jo datt mir un sech schonn 2 Mol d'Joer am Kader vun der "Note de Conjoncture", do hu mer jo een extrat Kapitel och geschafen, wou mer d'Energie an d'Emissioune couvréieren, wou mir dat kuerzfristegt also analyséieren. Dat hei ass dann elo wierklech dat laangfristegt wat mir elo ausgeschafft hunn an deem Beräich.

D.h. mir hunn ekonomesch Modeller, wou mir un sech dann d'Croissance kënne moossen, projezéieren an awer och d'Energie. Déi 2 Saachen, déi hänken zesummen: d'Croissance vun der Ekonomie, d'Croissance vun der Demographie an eben och d'Evolutioun vum Energiekonsum a vun den Emissiounen. Dat hänkt alles zesummen an dee Model erlaabt engem ebe grad déi Interconnectiounen, déi Interdependancë fir déi ze modelliséieren an dat hu mer hei eben dann och gemaach: d'Mesuren, déi eben ergraff ginn, fir déi eben ze quantifizéieren. D.h. den Impakt dovunner ze moossen.

Mir hunn dat gemaach an 2 Zenarien. Dat ass och eng Virgab vun der europäescher Kommissioun fir eng Kéier een Zenario ze maachen, wat mir géife Baseline nennen an dëser Terminologie heescht et "WEM", also mat deene bestoende Mesuren, d.h. do geet et dorëms un sech déi Croissance. wéi mir se an de leschte Joren haten un sech weider ze schreiwen mat deene bestoende Mesuren, deen hiren Impakt an Zukunft z'evaluéieren an da gëtt et deen 2. Zenario mat zousätzleche Mesuren.

Déi zousätzlech Mesuren, dat sinn déi Mesuren, déi elo am PNEC mat dra stinn an déi mir un sech gehollef hunn direkt ze quantifizéieren an dat war un sech - et ass virdru scho gesot ginn - e bëssen ee "va et vient". Et war eng Zesummenaarbecht fir eben d'Mesuren esou ze finetunen, datt et effektiv duerno mat deenen eenzelen Ziler eben och géif opgoen.

Op dëser Graphik gesitt Dir un sech deen Decouplage, deen ee brauch, deen ee muss hunn, tëschent op där enger Säit den ekonomesche Wuesstem, de Wuesstem vum PIB, an dat wat mer schonn observéieren, dee mat der Populatioun, den Ënnerscheed tëschent deenen 2 ieweschte Courben, dat sinn un sech déi Produktivitéitsgewënner, déi een huet, dat ass d'Spezifizitéit dann och vu Lëtzebuerg, datt mer zousätzlech Aarbechtskraaft aus dem Ausland huelen. Dat erkläert un sech dann deen Decouplage vun där oranger op déi rout Courbe, also tëschent dem PIB an der Populatioun an da gëtt et nach ee vill méi staarken Decouplage, dat ass deen zu den Energiekonsum an zu den Energieemissiounen, déi Dir eben hei gesitt.

D.h. déi 2 Zenarien, déi ech Iech grad erkläert hunn, dee WEM-Zenario, dee WAM-Zenario, woubäi mat deenen bestoende Mesuren, gesitt Dir datt mer 2030 bei -35% géife landen. Dat géif also net duergoen fir déi -55% z'erreechen mat deenen zousätzleche Mesuren, déi mir dann elo quantifizéiert hunn, géife mer bei -58% landen.

Laangfristeg gesitt der datt d'Tendenz Richtung "Neutralité carbone" geet, datt et awer nach net grad duergeet. Dat ass awer och dorobber zeréckzeféieren, datt mir an eiser Modelléierung z.B. kee "Carbon-capture" nach modelliséieren.

Dat hei ass dann d'Gesamtresultat opgedeelt no Secteur. Eng änlech Grafik wéi Dir se virdrun och scho gesinn hutt, wou Dir gesitt, datt de Gros vun den Emissiounen zu Lëtzebuerg aus dem Transportsecteur kënnt an datt et och am Transportsecteur ass, wou déi gréissten Baisse ze gesinn ass: 68% à l'horizont 2030, ëmmer par Rapport zu engem Referenzjoer 2005.

Et ass och am Secteur vun de "Bâtiments", wou ee staarke Réckgang ass.

Do deelweis wéinst de bestoende Normen, ech mengen a residentielle Gebaier, do ass d'Referenz "Technologie" haut och schonn d'Wäermepompel.

Bei de funktionelle Gebaier ass dat säit dësem Joer och de Fall.

Eng Elektrifizéierung bréngt Energieeffizienz a bréngt eben och manner Emissiounen, well et mat Elektresch ebe leeft, déi keng direkt Emissiounen hei um Territoire hunn.

Da gesitt Dir och bei deenen anere Secteuren, et ass schwéier z'erkennen, well déi Barre méi kleng sinn, well d'Kontributiounen am Total eben méi kleng sinn, mee och an der Industrie huet ee -20% à l'horizon 2030, an der Agrikultur -22% a bei den "Déchets" an "Eaux usées" si mer bei -15% à l'horizon 2030.

Dat 2. grousst Zil, Energieeffizienz, do gesitt der dee roude Punkt 2030 ass eben dann och genau erreecht. Wat spillt do mat?

Déi nämmlecht Tendenzen, d.h. am Transport un sech: all Liter, dee mir manner verkafen u "Carburants" fléisst net nëmmen dann an d'Zil mat wou et ëm d'Reduzéiere vun Emissioune geet, mee spillt eben dann och an der Energieeffizienz.

D'Elektromobilitéit ass eben och Facteur 1 zu 3 méi effizient wéi e Combustiounsmotor z.B. an dat nämmlecht och bei de Gebaier. Wann een eng Chaudière, déi mat Masutt oder Gas leeft, duerch eng Wäermepompel ersetzt, huet een automatesch och déi Effizienz gaangen, déi domat kommen, zousätzlech dozou, datt eben ee Referenzgebai vun haut eben och manner Energie iwwerhaapt konsuméiert.

Dann d eleschte grousse Block vun Ziler. Do gëtt et een agreéiert Zil. Wat ech elo hei weisen, dat ass dat des Zil, d.h. wou ee separat gesäit am Elektreschen. Wat spillt do mat?

Do spillt op där enger Säit mat dat Co-Generatiounsanlagen op Basis vu virun allem Gas géife lues a lues auslafen an dann eben de ganz staarken Ausbau vun den erneierbaren Energië géifen ebe maachen, dat un sech dat aalt Zil aus dem PNEC 2020 géif iwwertraff ginn.

D'nämmlecht ass et eben och bei der "Chaleur" an am Transport ass och eng Tendenz no uewen ze gesinn, déi eben och minimal duerch Bio-Carburants kënnt. Déi virun allem och duerch d'Elektrifizéierung ebe kënnt.

Och wa mer dann do ënnert deem Zil bleiwen, wat 2020 am PNEC stoung. Global gesinn, erreeche mer dann dat Zil vu 35 bis 37% Erneierbaren.

Dann zu de Conclusiounen. Wéi gesot, mir hunn elo gesinn, déi 3 grouss Ziler ginn eben erreecht laut eise Berechnungen.

An déi Berechnunge sinn déi alleraktuellsten Donnéeë gefloss, déi mir zur Verfügung haten. Et sinn och Modeller, déi spezifesch op Lëtzebuerg wierklech passen. Sou Spezifizitéite wéi d'"Vente de Carburants" un Net-Residenten. Dat ass Eppes wat een an anere Macro-Modeller net huet. Mir hunn dat ganz spezifesch hei mat consideréiert.

Da ginn et awer Onsécherheeten, déi bei laangfristege Projektioune ganz normal sinn. Ech hunn elo net Zäit fir do drop anzegoen.

Ech wëll nëmmen nach villäicht zousätzlech soen, datt et och eng Onsécherheet gëtt mat deem wat am Ausland un sech geschitt.

D.h. déi aner Länner, déi huelen eventuell och Mesurë wat CO2-Taxen ugeet oder wat un sech d'Präisdifferenz un der Pompel villäicht erëm géif an d'Luucht schrauwen.

Do ass et eben da ganz kloer de Message, dass un sech déi Modelléierung, déi mir elo maachen eben esou ze verstoen ass, dass alles dat wat d'Nopeschlänner géifen maachen och misst "on top" gemaach ginn fir datt dat esou antrëtt, wéi dat an dësem Projektiounen eben ugeholl ginn ass.

Well et eng ganz komplex Matière ass, well ech hei och elo net déi Zäit hätt, déi ech bräicht fir alles z'erklären: mir organiséieren net méi spéit wéi dëse Freideg ee Seminaire, wou mir déi do Resultater nach eng Kéier e bësse méi am Detail weisen an am Mee maache mir nach eng Kéier 3 Seminairen, wou mer jeeweils op 1 Secteur méi spezifesch aginn. Mir fänken do mam Transportsecteur un.

Mir maachen och een Extra-Seminaire iwwer de Secteur vun de "Bâtiments".

An zu gudder Lescht ee Seminaire iwwert all déi aner ekonomesch Aktivitéite fir genau z'erklären: wat waren eis Hypotheesen an ebe fir ze weisen, wéi mer probéiert hunn eben sou objektiv wéi méiglech déi Trajectoiren hei ze quantifizéieren. Dann dee leschte Punkt, dat ass dee Punkt vun der Evaluatioun vun de Macro-Impakter un déi mir och amgaange si mat schaffen an déi och fir de finale PNEC nächst Joer mat Sécherheet wäert nach méi ausgebaut ginn.

[Joëlle Welfring]

Da ginn ech nach eng Kéier ganz séier zeréck op de Schluss vun där virdrun. Fir einfach ze soen: wéi geet et elo virun?

Mir sinn haut zesumme fir deen Optakt vun der Consultatiounsperiod och ze lancéieren, wou mir soen: ab elo hunn d'Leit e Mount fir eis hire Feedback ze schécken. Ech ginn um nächste Slide drop an, wéi dat ka gemaach ginn.

Ech hat virdru vun der Klimaplattform geschwat an där déi organiséiert Zivilgesellschaft dra vertrueden ass. Déi hunn laut Gesetz 3 Méint.

Mir wieren natierlech frou, wann dat e bësse méi séier kéim, well dann hu mer duerno nach méi Zäit fir eben déi wäertvoll Conclusiounen, déi si eis da schécken och anzefügen an den Draft-Plang, dee mir elo scho virleien hunn, d.h. de wollte mer dann Enn Juni areechen der Kommissioun an déi kuckt en dann och nach eng Kéier a gëtt eis nees Feedback.

An dann ass dat esou een iterativen Zyklus wou en dann 2024 a senger finaler Form soll der Kommissioun zougeschéckt ginn.

Voilà. D.h. dat sinn déi nächst Etappen. Wichteg ass, dass een dat hei wierklech wouer hëlt a mir géingen eis immens freeë wa mer do wierklech Recommandatiounen a weider Feedbacke kréichen, well et ass wierklech net eise Plang, et ass de Plang, soen ech e Mol, vu Lëtzebuerg fir dat heiten hinzekréien. Et ass eng Invitatioun fir d'Klimaneutralitéit matzegestalte fir d'Zukunft. Dofir ass dat wichteg, dass mir hei eis och déi Zäit huelen. Hei ass dann de QR-Code, wou normalerweis elo misst disponibel driwwer sinn an dann gëtt et zousätzlech zu deem Dokument, wat elo 300 Säiten huet - normal, wann een 197 Mesuren huet - gëtt et awer nach eng, soen ech e Mol, een "Document de synthèse" op 3 verschidde Sproochen, wou d'Leit villäicht an enger kondenséierter Phas d'Form nach eng Kéier kënnen, d'Haaptcontenuen nach eng Kéier kënne liesen an dann mengen ech waren dat do d'Haaptelementer. Dir kënnt eis do Äre Feedback per E-Mail zouschécken, awer och iwwer de Portail vun den "Enquête publiques".

De nationale Portail wou natierlech mir och frou sinn iwwer all Feedback, dee mir doriwwer kréien an dann natierlech och iwwer Post an dofir ass déi Adress nach eng Kéier uginn.

Voilà. Et ass also keng final Versioun. Et ass een Draft wou verschidde Mesurë wäerten an Zukunft nach méi kloer ausgeluecht ginn, mee et ass elo de Moment, wou mir gären déi dote Feedbacke mat abauen.

Dofir ass dat elo eng ganz wichteg Etapp. Merci fir d'Nolauschteren.

[Xavier Bettel]

Voilà. The floor is yours.

[Journalist]

Wéi ass déi finanziell Enveloppe vun deem Ganzen?

[Joëlle Welfring]

Also mir hunn e puer Saachen. Dat Eent ass, dass mer am Moment schonn eng Rei Moossnamen ...

Virdru war jo schonn ugesinn, wéi vill Prozent schonn an der Ëmsetzung sinn.

An deem PNEC hu mir eng Rei Moossnamen, déi schonn dra sinn. Déi sinn also schonn am Moment am Budget dran. Dann hu mer zousätzlech nei Mesuren.

Déi sinn nach net fäerdeg budgetiséiert. Dat muss awer nach geschéien. Do si mer amgaangen domat an dann ass et esou, dass mer als Flichtübung an deem ganze Plang hu mer eng makroekonomesch Etüd, déi muss gemaach ginn.

Dat ass och een Deel vun deenen Obligatiounen, déi mir hunn par Rapport zur Kommissioun.

Déi ass amgaangen. D.h. och do kréie mir, wa mer dee fäerdeg hunn, wäert och afléissen an do wäerte mir natierlech och driwwer informéiere wann déi do ass fir ze kucken, wéi chiffréiere mir déi ganz Investmenter, déi hei dra sinn. Dat heescht an all eenzel Mesure, déi nei ass, déi wäert natierlech mussen an de reguläre Budget mat afléissen.

D.h. dat wäert de normale Wee lafen, dass mir dat mussen negociéieren, wann et net scho budgetiséiert ass.

Mir hunn net eng Zuel, wou mir ... eng Gesamtzuel, wou mir elo "à ce stade" kënne soen.

[Claude Turmes]

Also ech ginn Iech ee Beispill. D'Eisebunn, déi ausgebaut gëtt, zu wéi vill Prozent rechne mir déi elo hei eran?

Dat maache mir jo net nëmme wéinst dem Klimaschutz, dat maache mir jo fir dass d'Land net komplett am Stau ënnergeet.

D.h. du hues Ausgaben ... Et wier relativ einfach fir eng riseg Milliardezommen zesummen ze rechnen.

Mee gutt, wann s de einfach schonn nëmme géifs den Tram an d'Eisebunn géifs huelen an dat sinn déi 2 Ausgaben, si méi wéi alles dat wat s de z.B. elo am Energieberäich mëss a gutt, ech menge mir wëllen do net iergendwellech Fantasiechifferen an d'Welt liwweren. Ech mengen et ass e Prozess, deen no an no erschafft gëtt a wou dann ebe misst decidéiere wéi vill Prozent vun enger Eisebunnsschinnen oder och vun all Zuch dee fiert vun der CFL, rechne mir deen elo an de Klimaschutz mat eran. Da komme mir op Milliarden.

[Xavier Bettel]

Och ouni.

[Joëlle Welfring]

Komme mer op 6 Milliarden, wa mir net investéieren. Ech mengen dat war déi Zuel, déi mir chiffréiert haten.

[Xavier Bettel]

Mir wëssen dass e Budget ass. Mir wëssen dass Prioritéiten och vun eiser Regierung, déi sinn, dass mer déi Klimaziler och erfëllen an ech ka just awer garantéieren, déi Suen elo net z'investéieren, da gëtt d'Rechnung vill méi deier an 10, 20, 30 Joer an et ass sou wéi d'Madamme Welfring gesot huet, et ass kee grénge Plang, et ass kee bloe Plang, et ass kee roude Plang, et ass wierklech e Klimaplang fir Lëtzebuerg, dee wierklech néideg ass. Also et ass kee Luxus.

Et ass kee Luxus.

[Journalist]

Laurent Schmit vu Reporter.lu

Ech hunn eng Fro: am Dokument, do steet och de Klimabonus géing vereinfacht ginn,. Ech mengen dat gouf elo net ugeschwat.

Ob Dir do Eppes kéint dozou soen.

An déi 2. Fro, déi ech hat: Dir hutt den OPC an de Klimabiergerrot erwäänt, dass dat een Afloss huet, mee wann een do d'Rapporte gelies huet, war awer am Fong kloer, dass misst méi schnell méi Tempo an de Klimaschutz kommen an dat hei gesäit elo net a priori duerno aus, grad bei der CO2-Steier, also wann een elo dat gesinn huet wat den Här Haas virgestallt huet, da geet et jo sou just eraus. Firwat wëllt een do net direkt méi Ambitiounen an dann villäicht och méi fréi bei der Klimaneutralitéit ukommen, wéi dat dann am Klimagesetz steet?

[Joëlle Welfring]

Pardon, kënnt Dir nach eng Kéier déi 1. Fro ... entschëllegt.

[Journalist]

De Klimabonus. Wat do vereinfacht gëtt.

[Joëlle Welfring]

Richteg. D'Vereinfachung, jo. Also do hunn ech eng Etüd an Optrag ginn, dass mer kucken, wat mer an de gesetzlechen Texter, well et ass do wou eigentlech schonn de Grondstee geluecht gëtt wéi am Fong herno d'Iwwerpréiwung vun den Dossiere ka gemaach ginn a fir dass mer deen elo nach eng Kéier wierklech duerchfilzen a kucken: wou kënne mir do vereinfachen opgrond vum Iwwerschaffe vun deenen Texter. Dat ass eng Aarbecht, déi am Moment amgaangen ass.

Déi wëll ech och net iwwerstierzen, well wann déi gutt gemaach ass, da kënne mir herno wierklech vereinfachen an déi ass am Moment um Lafen.

Dat ass d'Ëmweltverwaltung, déi déi matmécht zesumme mat engem zousätzleche Consultant.

Dat ass dat 1. Dat anert ass, dass mer Digitaliséieren.

Dat gouf och schonn am Hierscht nach gesot an dat ass och tatsächlech sou, dass mer do mam CTIE zesumme schaffen fir do op bestoend Regimmer - déi hu mer lo schonn zum Deel komplett digitaliséiert.

Dat waren déi méi einfach Regimmer.

Mee do wëlle mir dat och elo maache bei dem Klimabonus "Wunnen".

Dass mer dat doten och elo an eng Digitalisatiounsphas kréien. Do lafen d'Aarbechten och an ech hoffen, dass mir do méi spéit am Fréijoer eng Kéier kënne wierklech nach eng soen, wou mir do drun sinn.

Mir hunn och Leit dobäi kritt.

Dat war och ee Bestanddeel vun deenen Tripartite-Accorden, déi am Hierscht geholl gi sinn, wou mir et ganz vill wichteg, dass wa mer do wierklech wëllen nach weider ausbauen an déi Aide-Regimmer, dass mer dann natierlech och Leit hunn, déi hëllefen déi Dossiere bewältegen, well soss kënne mir ëmmer méi dropleeën a mir kréien net méi evakuéiert.

D.h. dat ass awer och Eppes wat elo gemaach ass. D.h. déi Leit, déi sinn do. Déi schaffen.

A mir gesinn elo do scho ganz liicht un den Zuelen, dass dat awer elo scho gräift.

D.h. lues a lues komme mer do awer an eng Verbesserungsphas an natierlech, do wou d'Vereinfachung an d'Digitalisatioun an deenen 2 nächste Schrëtt hoffen ech, dass mer do nach eng Kéier e Krack méi séier ginn.

Voilà.

Da war ... Pardon, déi nächst Fro.

[Claude Turmes]

Jo, ech mengen déi 2. Fro war zur CO2-Steier.

Ech menge mir hunn een Objektiv vun 55%. Mir erreechen deen ë.a. dass mer deen heiten Trajetectoire vum CO2 weiderfueren an ech menge wat scho wichteg ass, ass d'Methodologie.

D.h. et ass eng Progressioun dran an dat anert ass: mir hunn déi soziaalsten Klimasteier a ganz Europa, well mir jo 50% vun de Revenuen huelen an net einfach sou wéi an der Schwäiz un all Bierger zeréck ginn, mee well mir 50% vun de Revenuen huelen an se bewosst un déi 40% Leit zeréckginn, déi am mannsten Akommes hunn a vun dohier ware mir där Meenung, dass dat hei eng ... et ass eng Weiderféierung vun engem Modell, dee sech bewäert huet, well en e grousse Konsens huet an der Gesellschaft an eben och an engems deen sozialen Deel mat ofdeckt.

[Franz Fayot]

Just villäicht nach eng Remark zu deem leschte Punkt.

Dass Dir sot, dat geet alles net schnell genuch an de Klimabiergerrot hätt dat gären éischter.

Ech muss soen, wann ech déi Graphik do kucke vum STATEC, wou se dann un sech eng Croissance tëschent 2005 an 2050 vun 222% rechnen, dat sinn 2,7% PIB Croissance pro Joer mat enger nach eng Kéier bal eng Verdueblung vun der Populatioun an Dir kommt awer bal op 100% Klimaneutralitéit 2050. Ech fannen dat relativ impressionant.

Dat setzt viraus, dass mer eng immens ... dass mer e grousse Progrès hunn an den Technologien, d.h. dat setzt och viraus, dass mer an all deenen Beräicher, wou mir mussen, sief dat bei de Chaudièren, sief dat an der Mobilitéit, sief dat an enger ganzer Rei aner Beräicher, dass mer do mussen wierklech iwwer déi nächst 27 Joer an dat ass net méi laang, dass mer do musse wierklech seriö Efforte maachen.

Sou dass ech fannen, dass dat am Fong éischter impressionant ass als Resultat, well dat Ganzt huet jo eng immens Inertie.

An der Industrie, wann Dir do investéiert, dann investéiert Dir op 20 Joer an der Reegel, wann Dir eng nei Anlag kaaft fir Glas ze produzéieren oder Stol oder wat och ëmmer. D.h. dat si laang Investissementer, déi schwéier ëmzeorientéiere sinn an ech mengen dat ass de ganze Challenge hanner der ganzer Saach an ech muss soen wa mir dat hikréien, sou wéi de STATEC virausgesäit, mat senge makro-ekonomesche Prédictiounen, da mengen ech hu mer gutt geschafft.

[Claude Turmes]

20 Mol méi Solarenergie - also wie bitt méi, ne? Also, sorry.

Dat ass eng Herkules-Aufgab wat mir do maachen. Also, ech sinn och net domat D'Accord, dass Dir sot, dat wär net ambitiéis, ne. Also wierklech net, ne.

[Xavier Bettel]

Ech wëll just drun erënneren och, dass déi Propositioun, well Dir sidd jo och op déi agaangen, eng Versiwefachung wär vum Tarif vun haut. Eng Versiwefachung.

Ech wëll just drun erënneren, dass net jiddwereen sech kann een Elektroauto haut leeschten a wa mir d'Leit wëllen och mathuelen, ass et wichteg, dass se och matgeholl ginn an dat ... ech weess, verschidde Leit hätte scho gären haut alles.

Mee ech hat och gären, dass mer eng Klimapolitik maachen, wou d'Bierger matmaachen an dass et och jiddwereen sech ka leeschten een Deel ze si vun der Léisung an den Deel vum Probleem.

[Journalist]

Jo, Moien. Joël Adami vun der Woxx.

Ech géif gären eng Fro stellen zum Theema "Green Finance".

Dat ass elo hei erstaunlecherweis guer net zu Sprooch komm a wann een dee leschte PNEC gelies huet, do ass awer zimmlech vill iwwer déi Lëtzebuerger Finanzplaz dragestaan.

Also et hat een e bëssen d'Gefill, et wier scho bal eng Reklammsbroschür fir déi Lëtzebuerger Finanzplaz, dee PNEC.

An, also eng Fro, déi ech gär géif stellen, do stoung nämlech dra bis 2025 sollen 20% vun de Geldflëss, déi op der Finanzplaz getätegt ginn op "Green Finance" ëmgestallt ginn.

Ass dat dës Kéier erëm dran? Ass villäicht eng aner Zuel dran? An wéi wäit si mir do lo?

An déi aner Fro, déi bezitt sech op d'"Taxe d'abonnement". Do gëtt et jo eng reduzéiert "Taxe d'abonnement" fir "Green Finance".

Do ass elo viru kuerzem an enger "Question parlementaire" erauskomm, dass just een eenzege Fond dovunner profitéiert.

Sinn do am PNEC elo och Mesuren dra fir villäicht d'Zuel e bëssen erop ze setzen, well dat schéngt mer nach e bësse wéineg ze sinn, datt just 1 Fonds dovunner profitéiert.

[Joëlle Welfring]

Do steet an deenen heite Sliden ... ass näischt zousätzlech zu där doter Thematik dran.

Net wëll et net wichteg ass, mee well mer do keng zousätzlech Mesuren nach definéiert hunn, well déi einfach ... do hu mer am PNEC schonn eng Rei Mesuren dran. Déi sollen natierlech weiderlafen. Dat bleift wichteg an do si mer och drun. D'Finanzministesch ass do ganz en faveur dovunner. Mir sinn och do um Schaffen domat. Mir hunn och do Instrumenter kreéiert, wou mir déi Plattform, déi mir kreéiert hunn, wou mir weider mateneen drun schaffe fir ze kucken, wéi kréie mir do wierklech nach méi Ënnerstëtzung, nach méi Zoulaf an déi dote Fongen.

Dat ass Eppes wat lafend geschitt. An souwisou hu mir och, soen ech e Mol, am Beräich vun der Klimafinanzéierung, si mir och steteg amgaangen dat auszebaue mat zousätzlechen, soen ech e Mol, Investissementer, déi mir maachen och an d'Ausland fir och do Klima ... soen ech e Mol, klimafrëndlech Projeten z'entwéckele fir do och verschidde Länner méi resilient ze maachen. D.h. do lafen Bestriewunge souwuel bei eis am Ministère, mee awer och am Finanzministère fir déi doten Mesuren ëmzesetzen an déi och an Zukunft nach ze verstäerken. Dat hëlt och nach an Zukunft un.

A mir hunn och do an de nächste Wochen nach speziell Evenementer, wou mer dat doten nach eng Kéier ganz konkret nach eng Kéier wäerten adresséieren.

[Journalist]

Merci. Question par Rapport à la taxation du carbone.

[Xavier Bettel]

Et ass fir de L'essentiel, fir déi, déi et net matkritt hunn.

[Journalist]

L'essentiel, pardon.

Question par rapport à la taxation du carburant et le point sur la taxe CO2. Je voulais savoir, s'il était prévu à l'avenir de taxer d'avantage le kérosène aérien qui aujourd'hui est beaucoup moins taxé que le carburant routier ou de chauffage? Merci.

[Joëlle Welfring]

Alors, la taxe qui est ...

[Xavier Bettel]

Op Lëtzebuergesch!

[Joëlle Welfring]

Op Lëtzebuergesch... Déi Taxe, déi am Moment virgesinn ass, déi ass op verschidde fossil Energieträger wéi Gas, Masutt, Bensinn an och Diesel. De Kerosin ass hei net dran.

De ganze Fluchverkéier gëtt jo am Moment och iwwer den ETS, deen och erweidert ginn ass mam Fluchverkéier och ofgedeckt. D.h. dat ass wierklech Eppes, wat elo scho leeft.

Wou och weiderhi soll ausgebaut ginn.

An och sou eng Kerosinstax ass Eppes wat wierklech ee Land eleng schwéier ka bewältegen. Dofir gëtt et eng ICAO. D.h. dat ass eng international Fluchorganisatioun, déi wierklech déi doten Zorte vun Decisioune mat kann entwéckelen. Mir kënnen dat als Lëtzebuerg net am Alleingang maachen. Mee et ass wichteg.

Et ass trotzdeem eng Quell, déi mer weiderhi mussen am A behalen a mat deene richtegen Instrumenter do och ambitiéis europäesch Politik weider matgestalten.

[Journalist]

David Marques fir de Quotidien.

Mir wëssen alleguer dass et e Waljoer ass. Elo reng formell gefrot: a wéi wäit ass et méiglech villäicht op Basis vun engem nächste Koalitiounsaccord, dass de PNEC nach eng Kéier misst dru goen, well verschidde Parteien, déi mat an d Wale ginn hu jo schonn ugedeit, dass d'Klimaziler, wéi se elo definéiert sinn, villäicht hinnen ze wäit kéinte goen?

[Xavier Bettel]

Also ech ka just fir... Wann ech d'Chance hunn Regierungschef ze bleiwen, éischter d'Analys ze maache reegelméisseg an ze kucken, wou muss nach nogebessert ginn, wéi "Marche arrière" ze maachen.

Et ass net responsabel wärend enger Walcampagne Klima ze maachen, wéi wann dat Eppes géint d'Leit wier.

Et geet hei ëm d'Mënschen. Et geet just ëm d'Mënschen.

Ech war bei de Leit, déi Iwwerschwemmungen haten. Ech war bei de Leit, déi en Tornado haten. Ech war bei deene Baueren, déi wéinst der Dréchent net produzéiert hunn.

Ech hunn déi begéint.

A wann ee mengt e soll elo wärend dëser Walcampagne soen, dass d'Klimapolitik falsch wier, ech hat gemengt, dass dee President an Amerika net erëm gewielt gi wier an ech hoffen, dass mir hei zu Lëtzebuerg net op dee Populismus wäerte fale fir d'Klimapolitik als puren Opportunismus ze maachen. Et ass eng Verantwortung, déi mir hunn, wa mir eis Liewensqualitéit schätzen an appreciéieren, dass mir fir déi nächst Generatiounen eis haut dru gi fir dass se déi selwecht Liewensqualitéit och an dësem Land kënnen bäibehalen.

Haut net agéieren, kascht déi nächst Generatioune vill méi Suen an et si verschidde Saachen, déi e Mol net réckgängeg gemaach ginn.

Hei geet et jo dorëms am Moment fir déi Klima ... déi Klimakatastroph, wann ech ka soen, ze stoppen.

Mir wëssen, dass mir verschidde Saachen e Mol net méi réckgängeg gemaach kréien.

Mee d'Situatioun verschlëmmere wier irresponsabel a wann eng Partei mengt, si misst bei de Klimaziler alles no ënnen "au rabais" maachen a maache wéi wann et keng Klimaziler méi ginn, ech kann Iech just soen: dat gëtt schwiereg mat mir.

[Journalist]

Mee reng formal ass et méiglech, dass um Pnec geschafft ka ginn?

[Joëlle Welfring]

De PNEC ass kee Gesetzestext. Mee souguer Gesetzestexter kënnen ëmmer geännert ginn. Natierlech ass dat méiglech.

D.h. mir hu probéiert elo dat op d'Schinnen ze setze mat deem gewësse Gewësse wat mir elo hunn.

Dat ze maachen, wou mir soen: dat ass elo wichteg, dass mer deen dote Jalon elo nach setzen. Un der nächster Regierung ass et weider ze schaffen a wann se wëll Eppes ofänneren, da kann natierlech jiddwereen dat ofänneren, deen dat och mat senger Regierung validéiert kritt.

Et wier allerdéngs net am Sënn vun all deene Biergerbefroungen, déi mir bis elo haten. Dat muss een einfach wëssen.

[Xavier Bettel]

Net nëmmen dat. Et wier net am Interêt vun de nächste Generatiounen. Klimapolitik ass net nëmme well d'Bierger elo Eppes gefrot hunn. Et geet och dorëms wéi ee Land mir an Zukunft deene jonke Leit wëllen och loossen an déi nächst Generatiounen. Ech sinn net den Affekot - ech hu keng Kanner.

Mee et mécht mir Suergen, wéi ee Land mer hunn an 20, 30, 40 50 Joer, wann et eis haut egal ass wéi hei zu Lëtzebuerg at Klimafroen op eng Kéier gemaach géif gi wéi wa kee Probleem do wier.

Ech sinn do ... Ech si mer bewosst ginn ... Et huet villäicht ... als Jonke war ee manner.

Déi eng Jonk si méi engagéiert fir de Klima. Ech war als Jonke war ech et villäicht manner. Ech kann Iech just soen: dir hutt hei villäicht e liberale Premier, mee deen sech bewosst ass, dass Klimafroe Froe sinn, wou et dorëms geet och wéi d'Zukunft vun dësem Land och ass.

[Journalist]

Marc Schlammes vum Wort.

Wann een déi sektoriell CO2-Ziler kuckt an och d'Entwécklung, dann ass d'Industrie jo eigentlech e Suergekand, wann een op 2021 kuckt.

Wéi kritt een do trotzdeem elo d'Betriber hin déi energeetesch Transitioun ze packen?

Wann een och kuckt déi lescht Deeg a Woche gouf et jo éier aner Meldungen, datt déi Betriber aner Suergen hunn mat Entloossungen.

Wéi kritt een do deen ekologeschen an deen ekonomesche Volet matenee vereenbaart?

[Franz Fayot]

Also ech mengen déi Nouvellen, déi et gouf bei deene Betriber, déi Schwieregkeeten hunn oder déi Plazen ofgebaut hunn, Dupont Teijin an Husksy, fir se net ze nennen, dat waren 2 Mol ganz verschidde Grënn, déi näischt elo mat hirer Klimapolitik ze dinn hat oder mat hiren Investitiounen, déi se an deem Sënn hu misse maachen.

Marchéen, déi entweder wechgebrach sinn oder Approvisionnementer, déi net méi do waren.

Ech mengen am grousse Ganzen, ech hunn dat gesot a menger Interventioun, Betriber an der Industrie hunn effektiv eng grouss "Force d'inertie". Dat ass esou.

D.h. dat si grouss, schwéier Investissementer, déi fir eng länger Zäit gemaach ginn an dofir ass dat manner agil wéi elo villäicht an anere Beräicher. Mee wat ech gesinn, dat ass ganz vill grouss Entreprisen, ech hunn ArcelorMittal genannt, mee och eng Guardian, déi an e neien Uewen investéiert huet, dee vill manner Emissioune produzéiert.

Eng ganz Rei aner Industriebetriber, déi och Investissementer annoncéiert hunn, déi alleguerten a Richtung gi vu vill méi Energieeffizienz a vu vill manner Emissiounen an dat ass Eppes wat mir encouragéieren duerch eis Aideninstrumenter. Dat huet och gutt funktionéiert. Iwwer dës Legislaturperiod hu mir ongeféier eng 4-95 Milliounen Euro un Aiden ausbezuelt, déi eng hallef Milliard Investissementer erméiglecht hunn a ganz vill vun deenen Investissementer sinn a Richtung vun Energieeffizienz a vun Emissiounsreduktioun gaangen.

Voilà, ech mengen dat ass natierlech Eppes wat mer nach musse weider maachen, wou mir nach méi cibléiert an déi Richtung ginn an da sinn ech och gudder Hoffnung, dass mer dat hikréien. Dat geet natierlech och ëmhier mat enger europäescher Industriepolitik.

Dir wësst dass Europa insgesamt ënner Pressioun ass vun Drëttlänner, wou net mat deene selwechten Oplage produzéiert gëtt.

Wat de CO2 ugeet a wou dann ebe Produkter an Europa erakommen, déi méi bëlleg sinn an déi eis Produkter konkurrenzéieren.

Dofir ass et wichteg, dass mir och Mesuren huelen op de Grenzen, wéi de CEBAM, de "Carbon Border Adjustment Mechanism", wou eben déi sou Produiten taxéiert gi fir dass déi europäesch Produktioun och ka geschützt ginn an dass se kënnen ... dass eis Betriber dann och déi Transitioun kënne maachen ouni der deloyaler Konkurrenz ausgesat ze sinn aus Drëttlänner.

An voilà, ech mengen do si mer natierlech an engem europäesche Kader, wou mir eis dra beweegen. Mee an deem mer natierlech alles "en mesure" setzen fir eis Betriber hei zu Lëtzebuerg an déi Richtung ze kréien.

[Xavier Bettel]

Ginn et nach Froen? Jo?

[Journalist]

Här Fayot, hunn ech dat richteg verstanen, datt 459 Milliounen Euro Aiden, also eng hallef Milliard ...

[Franz Fayot]

Nee, eng 95 Milliounen.

[Xavier Bettel]

Huet nach ee Froen?

[Journalist]

Ech hätt nach, wann ech däerf.

[Xavier Bettel]

Hutt Dir der nach vill?

[Journalist]

D'Madamme Dieschbourg an den Här Turmes hate virun engem Joer ongeféier gesot, dass d'Regierung net [inaudible] par Rapport zu dem ETS2. Hutt Dir iech do finalement politesch kënnen duerchsetzen am Conseil? Wéi ass dat?

[Joëlle Welfring]

Ech ginn elo e Mol een Deel vun der Äntwert an da ka villäicht de Claude dann nach komplimentéieren. Et ass esou, dass effektiv et schwiereg ass, wann ee weess, dass een domadder am Fong eng zousätzlech Belaaschtung kéint brénge fir am Fong net direkt Verursaacher ze sinn.

D'Verbraucher, déi mir hei an net am Fong déi direkt Hiersteller vun Eppes sinn. Dat ass e neie Regime, wou mir soen, et wier eis eigentlech, zemools well mer schonn e bestoende System hunn mat eiser CO2-Taxe, déi och esou opgedeelt ass, wéi mir se elo hunn, wa mer net "en faveur" fir e komplett nei System eranzekréien, war net e Mol richteg wëssen, wéi eng Nues se kritt.

Bon, mir hu gemierkt, dass mir och do net eleng sinn an dass mer och mat anere Memberstaaten do gesinn hunn, wéi eng Richtung dat dote geet a mir hunn eis och dofir agesat, dass mer do déi Méiglechkeet dran hunn fir eng Derogatioun ze maachen , déi eis dann erlaabt, eise System, dee mir elo hunn, kënnen bäizebehalen, wou mir natierlech mussen een Deel an een europäesche Fong abezuelen, de "Social Climate Fund" fir en net ze nennen, mee wou mir awer trotzdeem e gréissten Deel vun eise Recette kéinte fir eis behalen, dofir konnte mer dunn domadder liewen, dass mer dee System elo sou hunn, wéi mer hunn. Mee "d'emblée" war et näischt, wou mir gesot hunn: dat ass elo Eppes, wou mir eis driwwer freeën, well mer schonn ee System en place hunn, deen zimmlech gutt ass an dat ass net bei ville Länner de Fall.

Mir hu Länner, déi hunn iwwerhaapt nach keng Taxe. Mir hu Länner, déi hu méi héich Taxe wéi mir. Mir hu Länner, déi hunn nach guer keen Ëmverdeelungsmechanismus wéi mir en hunn. D.h. et ass zimmlech divers an Europa an vu dass mir e gudde System haten, wollte mir deen och behalen.

[Claude Turmes]

Et ass alles gesot.

[Journalist]

Et ass och eng Reform vun der Energiebesteierung [inaudible]

[Claude Turmes]

Jo, déi kënnt net richteg virun, well bei der Energie am Moment eben elo aner Prioritéiten waren. Also d.h. Energiebesteierung, déi aktiv, an déi ass jo och an enger Majoritéit... déi ass an der Unanimitéit. D.h. do ass et net einfach fir virun ze kommen. Ech sinn do net optimistesch, dass do elo vill geschitt och an deenen nächste Wochen.

[Xavier Bettel]

Här Feist. Ech provozéieren Iech elo net nach fir eng Fro.

Da soen ech Iech Alleguerte Merci. Et ass wichteg: d'Enquête publique leeft elo. Et ass wichteg dass d'Bierger och do kënnen matmaachen. Mir hunn Iech gesot, dass mer deen Input och wëllen verschaffen. De But vun deem Ganzen ass d'Leit mathuelen.

Hei geet et net ëm d'Leit ze bestrofen, et geet net ëm d'Leit ze verbidden. Et geet wierklech ëm d'Leit matzehuelen. Dass jiddwereen versteet, dass en Deel vun der Léisung ass, wann en dat och matmécht. Voilà. Iech e grousse Merci.